Mereka guna kalimah Allah bukan untuk beriman, tapi kelirukan umat Islam?

Oleh Athirah Huda Zalhe

BANGI, 27 Rejab 1442H, Jumaat – “Lihat, Tuhan kami juga Allah. Bukankah kita menyembah Tuhan yang sama?”

Itulah dialog dakyah Kristianisasi yang digambarkan boleh berlaku terhadap umat Islam khususnya remaja yang lemah kefahamannya terhadap agama.

Justeru, Ahli Jawatankuasa Pusat Ikatan Muslimin Malaysia (ISMA), Haji Omar Kassim percaya permohonan menggunakan kalimah Allah dalam kalangan penganut agama lain bukanlah bertujuan beriman kepadaNya, tetapi untuk mengelirukan orang Islam.

Malah, beliau juga yakin isu kalimah Allah adalah antara usaha pluralisme yang menyamakan semua agama adalah sama, kononnya menuju ke syurga.

“Bagi mereka yang ingin menggunakan kalimah Allah, masuklah Islam dan berimanlah dengan Allah. Beriman dengan keesaan Allah.

“Allah yang Esa bukan Triniti sbagaimana dipercayai Kristian. Allah tidak beranak dan tidak diperanakkan,” katanya ketika dihubungi Ismaweb.net hari ini.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Hakim Datuk Nor Bee Ariffin yang Hakim Mahkamah Rayuan membenarkan pengisytiharana deklarasi oleh seorang wanita keturunana Melanau dari Sarawak, Jill Ireland Lawrence Bill.

Nor Bee dalam penghakimannya membenarkan deklarasi dalam mengamalkan kebebasan beragama yang terlindung mengikut Perkara 3, 8, 11 dan 12 Perlembagaan Persekutuan.

Mengulas perkara itu, Ustaz Omar menyokong rayuan kes ini dibuat di peringkat Persekutuan.

“Dan pihak berkuasa agama negeri terus bertegas bahawa kalimah Allah tidak boleh diguna pakai selain oleh umat Islam yang mengucapkan kalimah Syahadah dan beriman dengan keesaan dan kekuasaan Allah SWT.

“Kebenaran mengguna pakai kalimah Allah oleh bukan Islam ini tidak boleh diwartakan dan perlu disekat kerana ia adalah satu usaha pengeliruan yang akan membawa kepada perpecahan di kalangan rakyat,” katanya.


Israel rancang bina dua penempatan haram di Bukit Golan

TEL AVIV, 5 Rabiulawal 1443H, Selasa – Atas nama ‘kepentingan nasional’, negara pengganas Israel merancang untuk membina dua penempatan haram di Bukit Golan yang diduduki Syria dan menggandakan penduduknya.

Ketika berucap pada persidangan mengenai masa depan Golan, Perdana Menteri Israel, Naftali Bennett berkata, kerajaan akan mengadakan mesyuarat khas Kabinet di wilayah yang diduduki bulan depan.

“Bukit Golan milik rakyat Israel, titik,” katanya.

Katanya lagi, Israel akan membentangkan rancangan untuk melipatgandakan populasi peneroka Israel di Bukit Golan, daripada hampir 27,000 hingga 50,000 dan kemudian meningkatkannya menjadi 100,000 peneroka.

“Pembangunan Golan adalah demi kepentingan nasional (Israel).

“Tidak cukup untuk mengatakan, ‘Rakyat bersama Golan,’ kerajaan juga harus menyokong Golan,” katanya.

Perdana Menteri Israel itu memberitahu beliau akan membina dua penempatan di Bukit Golan, mewujudkan peluang pekerjaan dan melabur dalam infrastruktur dan perkhidmatan awam.

Sementara itu, sumber Kementerian Luar Negeri Syria menyifatkan kenyataan Bennett semalam agresif dan tidak akan mengubah kebenaran abadi bahawa Golan adalah dan masih menjadi milik rakyat Syria dan akan kembali ke tanah air, cepat atau lambat, lapor agensi rasmi SANA.

Bukit Golan ditawan Israel dalam perang Timur Tengah 1967, serta menyebabkan pengusiran 131,00 rakyat Syria dari bandar Quneitra dan Fiq, serta sekitar 137 kampung dan 112 ladang, menurut angka rasmi Syria.

Ketika ini hanya empat kampung Syria yang masih dikuasai, hampir 20,000 warga Syria dari komuniti Druze berdepan banyak projek penempatan Israel, termasuk pembinaan kincir angin di tanah pertanian mereka.

Beberapa negara Arab, termasuk Jordan, Emiriah Arab Bersatu (UAE) dan Algeria telah mengambil langkah-langkah halus baru-baru ini untuk meredakan pengasingan diplomatik kerajaan Syria selepas perang saudara selama sedekad, yang mana ratusan ribu orang terbunuh. – Agensi


Konflik di Yaman semakin ganas

ADEN, 8 Rabiulawal 1443H, Jumaat – Ekonomi Yaman runtuh, krisis kemanusiaan semakin buruk bahkan konflik di negara termiskin rantau Arab itu semakin ganas, kata Pertubuhan Bangsa-Bangsa Bersatu (PBB).

Penolong Setiausaha Agung (Kemanusiaan) PBB, Ramesh Rajasingham berkata, lebih 20 juta rakyat Yaman – dua pertiga daripada penduduk – memerlukan bantuan kemanusiaan, bahkan agensi bantuan.

Agensi bantuan kini membantu hampir 13 juta rakyat di seluruh negara, tiga juta lebih banyak daripada beberapa bulan yang lalu, katanya.

“Penilaian terbaik kami adalah pengembangan ini telah banyak mengurangkan risiko kelaparan berskala besar,” katanya.

Beliau bagaimanapun memberi amaran bahawa agensi bantuan tidak memiliki dana yang cukup untuk terus mencapai skala itu dan ‘dalam beberapa minggu dan bulan mendatang, hinggalah empat juta rakyat dapat melihat bantuan makanan mereka berkurang.’

Katanya, pada akhir tahun, jumlah itu boleh meningkat kepada lima juta orang.

“Kami menggesa semua pihak untuk melakukan segala yang boleh bagi mempertahankan momentum yang kami bangunkan selama beberapa bulan terakhir dan mengatasi kebuluran,” kata Ramesh.

Yaman dilanda perang saudara sejak 2014 ketika pemberontak Houthi yang disokong Iran menguasai ibu kota Sanaa dan sebahagian besar bahagian utara negara itu, memaksa kerajaan yang diakui secara antarabangsa melarikan diri ke selatan, kemudian ke Arab Saudi.

Gabungan yang dipimpin Arab Saudi memasuki perang pada Mac 2015, yang disokong oleh Amerika Syarikat (AS), dalam usaha untuk mengembalikan Presiden Abed Rabbo Mansour Hadi berkuasa dan memberikan sokongan kepada pemerintahnya.

Walaupun kempen dan pertempuran darat tanpa henti, perang semakin merosot dan melahirkan krisis kemanusiaan terburuk di dunia.

AS sejak itu menangguhkan pembabitan langsungnya dalam konflik tersebut. – Agensi


25 individu babit iklan judi hari raya ditahan

KUALA LUMPUR, 9 Ramadan 1442H, Rabu – Seramai 25 individu ditahan bagi membantu siasatan berhubung empat video iklan yang mempromosikan aktiviti perjudian dengan menggunakan tema hari raya.

Ketua Polis Daerah Dang Wangi, Asisten Komisioner Mohamad Zainal Abdullah berkata, seramai 13 individu telah ditahan selepas dipercayai terbabit bagi video pertama manakala untuk video kedua, enam individu telah ditahan.

“Sementara video ketiga dan keempat pula, masing-masing membabitkan empat serta dua individu,” katanya.

Beliau seperti dilapor Kosmo! berkata, seramai 12 individu masih berada dalam tahanan reman bagi membantu siasatan.

Terdahulu, iklan berdurasi dua minit satu saat oleh sebuah syarikat perjudian yang mengajak orang ramai menggunakan perkhidmatan syarikat itu bagi meraih wang berganda tular di media sosial.

Malah, iklan perjudian berkenaan turut menggunakan khidmat beberapa pelakon dipercayai muslim tampil dengan imej bertudung, lengkap berbaju kurung dan berbaju Melayu menerusi iklan mereka.

Polis sebelum ini mendedahkan beberapa pelakon di dalam video iklan terbabit dibayar dengan harga RM180 hingga RM200 oleh syarikat produksi tersebut.

Timbalan Ketua Polis Negara, Datuk Seri Acryl Sani Abdullah Sani menegaskan, isi kandungan iklan tersebut jelas melanggar undang-undang dan boleh mendatangkan kegusaran awam.

Justeru, kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka.


12 jam tunggu tanpa makanan, anak lega ibu bapa diselamatkan

SEGAMAT, 9 Syaaban 1444H, Khamis – Seorang wanita menarik nafas lega apabila kedua ibu bapanya serta abangnya yang menjadi mangsa banjir di Chaah, dekat sini, diselamatkan oleh anggota penyelamat selepas 12 jam terperangkap.

D.Kalai Arasi, 29, berkata, dia dihubungi oleh abangnya D.Yogesvaran, 32, pada 3 pagi semalam yang memberitahu kediamannya di Pekan Chaah dinaiki air banjir sedalam satu meter.

Kalai Arasi yang tinggal di Johor Bahru bimbang keadaan kedua ibu bapanya, K.Dhevaseelan, 65, dan S.Ramai, 62, yang merupakan golongan warga emas dan turut menghidap darah tinggi.

“Ketika air telah mula memasuki rumah, abang saya menyelamatkan barang-barang dan dokumen yang penting, sementara ibu dan bapa berteduh di tembok luar rumah sambil mengharapkan ada pihak yang menyelamatkan mereka.

“Abang, ibu dan bapa mula menghubungi sesiapa sahaja untuk diselamatkan termasuk pasukan keselamatan namun usaha mereka tidak berjaya,” katanya ketika dihubungi Bernama hari ini.

Menurut Kalai Arasi, dia mula bimbang dengan keadaan berkenaan dan hampir setiap jam menghubungi abangnya untuk mengetahui keadaan ibu bapa mereka.

Dia turut menghubungi kenalan di Pertubuhan Berita Nasional Malaysia (Bernama) untuk meminta bantuan, yang kemudiannya maklumat mengenai mereka disalurkan kepada anggota penyelamat termasuk lokasi mereka berada.

Kalai Arasi berkata, ketiga-tiga mereka yang berada dalam keadaan basah kuyup kemudian diselamatkan anggota bomba dan tentera menggunakan bot pada 5.30 petang.

“Selepas dimaklumkan abang bahawa mereka telah dibawa ke Pusat Pemindahan Sementara Sekolah Menengah Kebangsaan Seri Bali, barulah saya lega dan mula menjamah makanan, yang saya tidak sentuh semenjak awal pagi.

“Ketika diselamatkan pasukan penyelamat, keadaan ayah hampir pengsan kerana kesejukan dan kelaparan, namun saya bersyukur dan berterima kasih kerana mereka berjaya diselamatkan sebelum waktu malam,” katanya yang memahami jalan terputus antara Chaah dengan Labis telah menyebabkan kelewatan misi menyelamat.

Segamat kini daerah paling terjejas banjir di negeri ini dengan jumlah mangsa seramai 7,272 orang. – Bernama


Hijrah Nabi bina umat yang unggul, beragenda

APABILA kita berbicara tentang hijrah, kita biasanya melihatnya dari skop individu iaitu penghijrahan dari sesuatu yang buruk atau kurang baik kepada yang lebih baik dan diredhai Allah. Konsepnya ialah keluarnya dari belenggu jahiliyyah kepada keredhaan Allah.

Namun, kita sering kali terlepas pandang tentang perlunya sudut pandang yang lebih luas mengenai penghayatan konsep hijrah iaitu keluarga, masyarakat, negara dan dunia kerana Islam itu meliputi segala aspek.

Bertitik tolak dengan hijrahlah, nabi membina negara Islam yang unggul yang bertahan bergenerasi dan dengan empayar yang besar. Malah, zaman kegemilangan dunia Islam berlaku jauh selepas kewafatan nabi.

Semua ini dicapai bukan semudah dengan mendapat kuasa politik dan memerintah begitu sahaja. Tetapi dengan penanaman agenda yang jelas kepada seluruh umat Islam dengan apa yang dituntut oleh Islam.

Luasnya pengaruh empayar Islam ketika itu, sampai ke Kepulauan Melayu di mana hebatnya empayar-empayar Melayu ketika itu apabila mereka menganut dan membawa risalah Islam.

Namun, kegemilangan dunia Islam itu musnah begitu sahaja sehinggakan generasi kini tidak dapat bayangkan bagaimana Islam pernah menjadi kuasa utama dunia yang mengatur pelbagai percaturan sistem dunia suatu ketika dahulu. Sampai ada dari kalangan yang mengaku membawa Islam sendiri sudah tidak izzah dengan sejarah lampau kita dahulu.

Kejatuhan empayar-empayar dan kekhalifahan Islam berpunca dari trend yang hampir serupa, iaitu kerakusan perebutan kuasa, korupsi dan persekongkolan dengan musuh.
Pastinya, semua ini berpunca kerana hilangnya agenda dan hala tuju umat. Dan para pemimpin adalah cerminan kepada rakyatnya.

Walaubagaimanapun, apa yang berlaku sekarang jauh lebih kompleks dari apa yang berlaku dahulu lebih-lebih lagi kita hidup dalam sistem yang berbeza. Pastinya, sejarah lampau bukan hanya untuk dikagumi atau diratapi semata-mata tetapi untuk menjadi pengajaran agar kita tidak mengulanginya lagi. Jauh sekali untuk dilupakan begitu sahaja.

Oleh itu, sempena Sambutan Maal Hijrah pada tahun ini, saya mengajak agar kita semua berpadu dengan agenda-agenda bersama yang menguntungkan agama, bangsa dan tanah air kita. Ayuh kita tanya diri kita sendiri, apa sebenarnya agenda kita sebagai satu umat ini?

Apa yang kita mahukan untuk ekonomi umat kita?
Apa yang kita mahukan untuk politik umat kita?
Apa yang kita mahukan untuk arus pemikiran umat kita?

Fikir-fikirkan.

Aminuddin Yahaya
Pengerusi PEMBELA
1 Muharram 1443H


Korban banjir di Jepun meningkat 66 orang

TOKYO, 18 Zulkaedah 1441H, Jumaat – Jepun masih melaksanakan operasi mencari mangsa hilang termasuk memindahkan mereka yang terdampar susulan banjir dan tanah runtuh, disebabkan oleh hujan lebat sepanjang hujung minggu.

Agensi Pengurusan Kebakaran dan Bencana berkata, angka kematian meningkat kepada 66 orang pada hari ini (10 Julai), dengan 16 yang lain masih hilang.

Sebilangan besar mereka berada di wilayah Kyushu, pulau utama ketiga terbesar di Jepun.

Operasi mencari dan menyelamat diteruskan di kampung Kuma, di mana sembilan orang dilaporkan hilang, namun usaha itu ditangguhkan berikutan bimbang risiko berlakunya tanah runtuh.

Di bandar mata air panas, Yufuin yang terkenal di Oita, seorang pemilik penginapan ditemui mati, dan penyelamat sedang mencari tiga anggota keluarganya yang masih hilang.

Hampir 2,000 orang masih terkandas di 70 kawasan, kata Ketua Setiausaha Kabinet, Yoshihide Suga.

Pekerja penyelamat dan pihak berkuasa telah menghubungi sebahagian besar wilayah berkenaan, namun setakat ini jumlah kerosakan belum diketahui.

Agensi Meteorologi telah mengarahkan supaya pendudul di Nagasaki dan daerah lain di wilayah Kyushu berpindah kerana hujan lebat berterusan.

Agensi itu meramalkan hujan hingga 300 milimeter (11 inci) di pulau selatan hingga Sabtu.

Suga mendesak penduduk di daerah-daerah yang terjejas untuk berpindah ke tempat disediakan, dengan meyakinkan penduduk bahawa langkah-langkah keselamatan menghadapi COVID-19 sentiasa dikawal. – Agensi


Dasar pembangunan semula perumahan awam bakal diperkenal

GEORGE TOWN,  11 Rabiulawal 1442H, Sabtu  – Kementerian Perumahan dan Kerajaan Tempatan (KPKT) bakal memperkenalkan Dasar Pembangunan Semula Perumahan Awam bagi membolehkan rumah baharu yang lebih selesa dibina menggantikan kediaman yang sudah terlalu lama.

Menterinya, Zuraida Kamaruddin berkata, menerusi dasar itu, rakyat terutama golongan B40 dapat mendiami rumah yang lebih besar dengan kemudahan-kemudahan lengkap berbanding rumah lama yang sedang didiami mereka.

“Rumah yang sudah berusia 30 tahun kita robohkan dan buat perumahan baharu. Kaedah ini lagi bagus kepada pemilik, ini kerana jika kita bina rumah baharu, mereka akan dapat rumah yang lebih besar.

“Perumahan awam (rumah mampu milik) sedia ada hanya berkeluasan 750 kaki persegi dan menerusi polisi baharu ini rumahnya mesti berkeluasan 900 kaki persegi,” katanya kepada pemberita selepas menghadiri mesyuarat bersama Exco Perumahan Negeri Kedah berkenaan projek Program Perumahan Rakyat (PPR) Ayer Hitam, Jerlun, Kedah di sini hari ini.

Zuraida berkata, kaedah pada masa ini iaitu membuat penyelenggaraan terhadap rumah-rumah awam termasuk PPR sudah tidak lagi berekonomi berbanding pembinaan semula rumah baharu yang lebih menguntungkan.

“Maka kita luluskan rumah-rumah lama buat pembangunan semula, tapi tanpa perbelanjaan daripada kerajaaan, kita boleh gunakan penglibatan swasta dan sebahagian tanah itu pihak swasta boleh membina  rumah bagi jualan mereka sendiri,” katanya.

Beliau berkata, dasar itu kini sedang di peringkat diperkemaskan dan bakal dibawa ke Kabinet  seterusnya dibentangkan di Parlimen untuk diluluskan.

Sementara itu, berhubung permasalahan PPR Ayer Hitam di Jerlun itu, Zuraida berkata, rumah berkenaan telah siap pada 15 Ogos tahun lepas dan penyerahannya sedikit tertunda berikutan masalah teknikal antaranya pertukaran skim rumah.

“Kita akan selesaikan isu ini secepat mungkin, senarai nama pembeli sudah ada seramai 630 orang yang layak membeli rumah itu dan saya telah arahkan pegawai untuk papar nama pemohon yang layak pada Isnin depan,” katanya. -Bernama


‘Tak dapat pasti lokasi Jho Low’

KUALA LUMPUR, 10 Rabiulakhir 1442H, Khamis – Wisma Putra sedia membantu untuk membawa pulang ahli pernigaan yang diburu, Low Taek Jho atau Jho Low sekiranya lokasinya telah dikesan.

Menteri Luar, Datuk Seri Hishamuddin Tun Hussien berkata, tiada sebab untuk pihaknya tidak membantu jika lokasi sebenar ahli perniagaan itu dimaklumkan oleh Polis Diraja Malaysia (PDRM).

Beliau yang juga Ahli Parlimen Sembrong itu berkata, sehingga kini lokasi Jho Low tidak dapat dipastikan.

“Satu, kita tak tahu sama ada dia berada di China, kedua sekiranya pihak PDRM maklumkan kepada Wisma Putra kedudukan sebenar beliau.

“…tidak ada sebab mengapa Wisma Putra tidak boleh membantu untuk membawanya balik untuk dihadapkan kepada penghakiman,” katanya seperti dilapor Harian Metro.

Hishamuddin berkata demikian ketika menjawab celahan RSN Rayer (PH-Jelutong) sama ada Wisma Putra boleh membantu mengesan dan membawa pulang ahli perniagaan dalam buruan itu bagi membantu siasatan kes berkaitan 1Malaysia Development Berhad (1MDB).

Terdahulu, Ketua Polis Negara, Tan Sri Abdul Hamid Bador pada minggu lalu menegaskan bahawa Jho Low tidak perlu takut kembali ke tanah air sekiranya beranggapan dirinya tidak bersalah dalam kes penyelewengan dana 1MDB.

Katanya, beliau boleh mengaturkan pertemuan Jho Low dengan Jabatan Peguam Negara, selain memberi jaminan keselamatan ke atas ahli perniagaan dalam buruan itu.


KJ fail saman fitnah RM1 juta terhadap Jamal Yunos

KUALA LUMPUR, 9 Zulkaedah 1444H, Isnin – Bekas Menteri Kesihatan, Khairy Jamaluddin memfailkan saman terhadap Ketua UMNO Bahagian Sungai Besar, Datuk Seri Jamal Md Yunos berhubung kenyataan media yang didakwa berunsur fitnah semasa Perhimpunan Agung UMNO 2022 pada Januari lepas.

Sidang media itu diadakan berhubung dakwaan UMNO mengimport perwakilan dari luar yang bukan perwakilan untuk mengundi usul supaya jawatan nombor satu dan dua tidak dipertanding.

Khairy, yang memfailkan writ saman pada 24 Mei lepas melalui firma guaman Tetuan Aizat Izuan Shakeel, menuntut ganti rugi khas RM1 juta, ganti rugi am, perintah supaya Jamal menerbitkan permohonan maaf di akaun Facebook dan TikToknya serta dalam akhbar utama berbahasa Melayu, Inggeris dan Cina.

Dalam pernyataan tuntutan, Khairy berkata, semasa perhimpunan agung yang berlangsung pada 14 Januari lepas, Jamal mengadakan sidang media di Pusat Dagangan Dunia Kuala Lumpur (WTC) yang dihadiri oleh pengamal media, perwakilan UMNO dan beberapa ahli serta pemimpin parti itu.

Beliau mendakwa pada hari sama, Jamal telah memuat naik rakaman video bertajuk “Saya harap Khairy Jamaluddin dikenakan tindakan oleh Lembaga Disiplin UMNO selepas mengeluarkan kenyataan yang semberono dan memalukan UMNO #UmnoDuluKiniDanSelamanya” di laman Facebook di bawah nama DS Jamal Yunos (DS Jamal Yunos Official).

Khairy berkata, Jamal turut memuat naik rakaman sama di akaun TikTok di bawah nama pengguna ‘jamal_yunos.’

Beliau mendakwa, kenyataan berbaur fitnah itu antaranya membawa maksud beliau adalah pemimpin yang tiada integriti, seorang individu tiada kredibiliti untuk memimpin dan terbabit atau melakukan jenayah rasuah.

Dakwanya ia juga membawa maksud bekas Ahli Parlimen Rembau itu telah melaksana dan menerapkan pendekatan rasuah untuk menimbulkan perpecahan dalam kalangan ahli parti demi kepentingan peribadi serta tidak layak menjadi seorang pemimpin selain tidak setia kepada UMNO dan pemimpin parti.

Mahkamah Tinggi menetapkan esok bagi pengurusan kes di hadapan Penolong Kanan Pendaftar Nik Nur Amalina Mat Zaidan.-  Bernama


Kuwait bentuk Kabinet baharu

DUBAI, 30 Zulkaedah 1444H, Isnin – Kuwait membentuk kerajaan baharu yang dipimpin Sheikh Ahmad Nawaf Al-Ahmad Al-Sabah selaku Perdana Menteri pada Ahad.

Negara Teluk itu menamakan Sheikh Ahmad Al-Fahad Al-Ahmed Al-Sabah selaku Menteri Pertahanan baharu.

Saad Al Barrak pula dilantik sebagai Menteri Minyak Kuwait menggantikan Bader Al-Mulla sementara Manaf Abdulaziz Al-Hajri dilantik semula sebagai Menteri Kewangan.

Pada 6 Jun, pengundi Kuwait mengundi bagi memilih ahli Perhimpunan Kebangsaan ke-17.

Seramai 50 Ahli Parlimen dipilih daripada 207 calon dalam badan perundangan baharu itu untuk tempoh empat tahun.

Sejak beberapa tahun lalu, ketegangan antara Kabinet Kuwait dan Parlimen sering mengakibatkan rombakan dan pembubaran Parlimen. – Agensi


Siapa pengkhianat janji dana RM15 juta kepada SMPC?

Oleh Zuhayati Yazid

BANGI, 12 Ramadan 1443H, Khamis – Tuntutan DAP supaya kerajaan mempercepatkan peruntukan sebanyak RM15 juta kepada sekolah menengah persendirian Cina (SMPC) di seluruh negara dilihat sebagai tidak relevan.

Hal ini kerana SMPC merupakan institusi pendidikan swasta yang langsung tiada kena mengena dengan kerajaan.

Pengerusi Pertubuhan Kebajikan Amal Sejagat, Cikgu Izzat Johari berkata, SMPC mempunyai kemudahan infrastruktur jauh lebih sempurna dan maju berbanding sekolah bantuan kerajaan.

Oleh itu, katanya, tidak layak untuk mereka menerima malah menuntut sebarang bantuan khas jika melihat apa yang SMPC sudah miliki.

“Cukup-cukuplah melabur untuk kumpulan tersebut, kerajaan tak perlu tunduk, institusi berkenaan merupakan sekolah swasta yang tidak layak terima dana kerajaan.

“Saya melihat perkara ini tidak wajar, lagi pun institusi berkenaan mempunyai kaitan Dong Zong.

“Lebih baik gunakan peruntukan untuk pembangunan sekolah-sekolah agama di seluruh negara selari Malaysia sebagai sebuah negara berpentadbiran Islam,” katanya ketika dihubungi Ismaweb.net, hari ini.

Baru-baru ini, Ahli Parlimen Teluk Intan, Nga Kor Ming menggesa kerajaan mempercepatkan peruntukan sebanyak RM15 juta yang telah dijanjikan kepada SMPC di seluruh negara.

Kor Ming membuat perbandingan ketika di zaman Pakatan Harapan (PH) di mana RM15 juta disalurkan kepada 61 SMPC dan RM6 juta kepada tiga kolej swasta Cina sebelum perayaan Tahun Baru Cina.

Dalam pada itu, Cikgu Izzat mempersoalkan siapakah pemimpin yang berjanji untuk menyalurkan bantuan kepada sekolah berkenaan.

Katanya, peruntukan yang tinggi sedemikian rupa tidak wajar disalurkan tambahan lagi kepada sekolah persendirian yang tidak membawa agenda kerajaan.

“Ini persoalan yang penting untuk kita mengetahui, siapa pengkhianat yang telah berjanji kepada DAP.

“(Selain itu) atas kapasiti apakah yang mereka boleh tuntut,” tegas beliau.


Lebih 12 juta populasi dewasa terima suntikan dos penggalak

KUALA LUMPUR, 30 Jamadilakhir 1443H, Rabu – Sebanyak 12,022,117 individu dewasa atau 51.4 peratus daripada populasi kumpulan itu di negara ini telah menerima suntikan dos penggalak COVID-19 setakat semalam.

Berdasarkan data di laman web COVIDNOW, sejumlah 22,925,383 individu atau 97.9 peratus daripada populasi dewasa di negara ini telah melengkapkan vaksinasi mereka, manakala 99.1 peratus atau 23,202,227 individu telah menerima sekurang-kurangnya satu dos vaksin.

Bagi populasi remaja berumur antara 12 dan 17 tahun, sejumlah  2,788,724 individu atau 88.6 peratus daripada kumpulan itu telah melengkapkan vaksinasi, manakala 2,867,902 individu atau 91.1 peratus telah menerima sekurang-kurangnya satu dos vaksin.

Semalam, 28,683 dos vaksin telah diberikan, melibatkan 210 dos pertama, 288 sebagai dos kedua dan 28,185 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 63,601,771 dos.

Sementara itu, menurut portal Github Kementerian Kesihatan, tujuh kematian akibat COVID-19 dilaporkan semalam, dengan masing-masing dua di Johor dan Selangor, manakala satu kematian direkodkan masing-masing di Pahang, Perak dan Terengganu. – Bernama


Gardenia KL diminta beri penjelasan kenaikan harga roti

KUANTAN, 12 Rabiulawal 1445H, Khamis – Kementerian Perdagangan Dalam Negeri dan Kos Sara Hidup (KPDN) sudah mengeluarkan notis meminta syarikat pengeluar roti Gardenia Bakeries (KL) Sdn Bhd (Gardenia KL) memberikan penjelasan berhubung kenaikan harga 30 jenis roti miliknya bermula 1 Oktober ini.

Timbalan Menterinya, Fuziah Salleh berkata, syarikat berkenaan perlu menjawab notis yang dikeluarkan semalam itu, sebagai sebahagian daripada usaha pihaknya bagi mengelak berlakunya kenaikan harga yang tidak munasabah sehingga boleh membebankan rakyat.

“Pihak Gardenia perlu menjawab notis itu dalam tempoh enam hari sebab kita hendak tahu semua kos terlibat, sebagai contoh harga tepung digunakan, kos pengangkutan, borong dan runcit. Keseluruhan rantaian bekalan ini perlu dijelaskan,” katanya.

Beliau berkata demikian kepada pemberita selepas menghadiri Program Jualan Rahmah Bergerak Dewan Undangan Negeri (DUN) Tanjung Lumpur di Projek Perumahan Rakyat Disewa (PPRS) Pinggiran Putra di sini hari ini.

Beliau memaklumkan, KPDN akan melakukan pengiraan secara komprehensif selepas menerima penjelasan Gardenia KL nanti, bagi menentukan sama ada kenaikan harga barangan makanan itu rasional atau tidak.

Katanya, KPDN tidak dapat menghalang sesebuah syarikat untuk menaikkan harga barangan mereka, bagaimanapun penetapan harga sebenarnya masih boleh dikawal mengikut Akta Kawalan Harga dan Anti-Pencatutan.

Gardenia KL sebelum ini mengesahkan 30 produk mereka akan mengalami kenaikan harga antara 10 dan 40 sen, selepas menyemak semula harga bagi produk terpilih; namun harga roti putih, roti gandum penuh dan roti Toast’em masih kekal bagi memastikan kenaikan tidak membebankan majoriti pelanggan.

Sementara itu, dalam program Jualan Rahmah hari ini menyaksikan dua lori yang membawa muatan pelbagai barang makanan dan keperluan asas dengan nilai subsidi RM34,000 ditempatkan di kawasan PPRS berkenaan bagi memudahkan orang ramai membelinya. – Bernama


Bajet 2022: Kerajaan prihatin kebajikan penjawat awam – Cuepacs

KUALA LUMPUR, 22 Rabiulawal 1443H, Jumaat – Kongres Kesatuan Pekerja-Pekerja Di Dalam Perkhidmatan Awam (Cuepacs) hari ini menzahirkan penghargaan tertinggi kepada kerajaan, atas keprihatinan dan komitmennya untuk terus mendukung penyampaian perkhidmatan awam melalui inisiatif pembaharuan dalam Bajet 2022.

Presidennya Adnan Mat berkata ini jelas menunjukkan kerajaan tetap komited untuk meningkatkan mutu penyampaian perkhidmatan awam, selain terus menjaga kebajikan golongan itu.

“Cuepacs menghargai setiap inisiatif yang menyentuh secara terus penjawat awam seperti Bantuan Khas Kewangan sebanyak RM700, serta gantian cuti rehat yang dinaikkan daripada maksimum 150 hari kepada 160 hari. Cuepacs percaya penjawat awam juga tetap menerima manfaat lain melalui pelbagai inisiatif untuk rakyat dalam Bajet 2022,” katanya dalam satu kenyataan di sini, hari ini.

Katanya kongres itu juga berharap kerajaan bersifat terbuka dalam membuka pintu rundingan dengan warga pekerja terutama dengan kesatuan sekerja yang menjadi suara dalam menyalurkan segala permasalahan yang dihadapi pekerja.

“Cuepacs berharap kerajaan akan terus membuka pintu rundingan bagi membolehkan penambahbaikan dilakukan melibatkan perkhidmatan awam seperti semakan semula Sistem Saraan Malaysia yang telah digunakan oleh perkhidmatan awam sejak November 2002 serta pelaksanaan gaji minimum yang baharu sesuai dengan persekitaran ekonomi semasa negara,” katanya.

Sementara itu, S.Subatra Devi, 33, yang bekerja sebagai jururawat di Hospital Sultanah Aminah di Johor Bahru, menyifatkan bantuan kerajaan sebagai pengiktirafan dan penghargaan kerajaan kepada semua penjawat awam yang gigih menjalankan tugas walaupun berdepan dengan wabak COVID-19, yang telah meragut berpuluh ribu nyawa di negara ini.

Seorang bekas guru di sebuah sekolah di ibu kota yang hanya mahu dikenali sebagai Mohd Zarul, 68, berkata pemberian bantuan kerajaan kepada pesara, dapat membantu meringankan sedikit beban yang dihadapinya ketika ancaman COVID-19.

Ketika membentangkan Bajet 2022 di Dewan Rakyat hari ini, Menteri Kewangan Tengku Datuk Seri Zafrul Tengku Abdul Aziz, mengumumkan Bantuan Khas Kewangan kepada 1.3 juta penjawat awam Gred 56 dan ke bawah sebanyak RM700, manakala seramai satu juta pesara kerajaan pula akan menerima Bantuan Khas Kewangan RM350.

Selain itu, gantian cuti rehat juga dinaikkan daripada maksimum 150 hari kepada 160 hari bagi menghargai pengorbanan penjawat awam terutama barisan hadapan yang tetap komited dengan tugas dan tidak berpeluang bercuti.

Katanya kerajaan juga bercadang untuk menambah baik beberapa kemudahan anggota perkhidmatan awam, antara lain memperuntukkan RM365 juta untuk menyelenggara kuarters dan bangunan guna sama di bawah seliaan Bahagian Pengurusan Hartanah.

Antara tambah baik lain adalah meningkatkan Kadar Bayaran Insentif Pengawasan Banduan daripada RM150 kepada RM200 sebulan yang bakal memanfaatkan lebih 14,000 pegawai penjara, selain meningkatkan Elaun Penugasan Sukarelawan Simpanan Polis daripada RM7.80 kepada RM9.80 sejam untuk pegawai, dan RM6 kepada RM8 sejam untuk anggota.

Kerajaan juga bercadang memberikan bayaran insentif sebanyak RM200 kepada Pembantu Pembangunan Masyarakat Gred S19 dan Pembantu Perawatan Kebajikan Gred U11 dan U14 yang bertugas di 24 institusi kebajikan, yang terlibat secara langsung dalam perkhidmatan menjaga dan merawat penghuni warga emas, orang kurang upaya (OKU) dan pesakit mental. – Bernama


19 terkorban pengebom berani mati sasar pusat pendidikan di Kabul

KABUL, 4 Rabiulawal 1444H, Sabtu – Seorang pengebom berani mati menyerang pusat pendidikan di tengah bandar ini, mengorbankan 19 orang manakala 27 lagi mengalami kecederaan termasuk pelajar yang sedang menduduki peperiksaan kemasukan ke universiti.

Jurucakap Taliban berkata, dalam letupan yang berlaku di kawasan kejiranan Dashti Barchi, sebuah kawasan yang diduduki komuniti etnik Hazara, kumpulan sering melakukan serangan di sekolah, hospital dan masjid di kawasan berkenaan sejak kebelakangan ini.

Ketika kejadian kira-kira 300 pelajar lepasan sekolah hadir untuk menduduki peperiksaan di Pusat Pendidikan Tinggi Kaaj, kata seorang mangsa, Shafi Akbary yang terselamat daripada letupan berkenaan.

“Pada awalnya kami hanya mendengar beberapa tembakan di pintu utama dan keadaan itu menyebabkan semua yang sedang membuat persiapan menduduki peperiksaan di pusat berkenaan ketakutan dan cuba menyelamatkan diri masing-masing.

“Bagaimanapun tidak sampai seminit letupan kuat menggegarkan dalam pusat berkenaan,” katanya kepada AFP.

Shafi yang terselamat daripada letupan berkenaan turut menyaksikan mayat bergelimpangan manakala puluhan yang lain cedera di hadapannya.

“Saya terlalu panik sehingga tidak mampu untuk membantu mereka yang berada di hadapan saya, nasib baik ada yang membawa keluar dari kawasan berkenaan,” katanya.

Sementara itu, Ketua Polis Kabul, Khalid Zadran berkata, kebanyakan yang menjadi mangsa adalah pelajar namun tidak dapat memberikan jumlah kematian sebenar buat masa ini berikutan siasatan dan pemeriksaan menyeluruh masih dilakukan.

Bagaimanapun, pasukan polis berjaya menahan seorang suspek yang kemungkinan mempunyai kaitan dengan serangan berkenaan.

Sehingga kini tiada pihak bertanggungjawab dengan serangan itu. – Agensi


Thailand perkenal langkah kawalan senjata diperketat selepas tembakan Paragon Mall

BANGKOK, 20 Rabiulawal 1445H, Jumaat – Thailand melaksanakan langkah kawalan senjata yang diperketat susulan insiden tembakan di pusat beli-belah di Bangkok yang meragut dua nyawa baru-baru ini.

Ini termasuk penggantungan permit import dan penjualan semua senjata api, termasuk tiruan.

Kementerian Dalam Negeri sedang melaksanakan lapan langkah jangka pendek untuk mengawal selia pengimportan, perdagangan dan pemilikan senjata api.

Timbalan Perdana Menteri Anutin Charnvirakul, yang juga Menteri Dalam Negeri, mengumumkan bahawa pemilik senjata api blank dan BB, serta senjata api tiruan, perlu mendaftar dengan pihak berkuasa.

Anutin menegaskan bahawa Jabatan Kastam akan meningkatkan pemeriksaan import senjata api yang boleh diubahsuai menggunakan peluru hidup.

“Selain itu, Pihak Berkuasa Sukan Thailand akan melarang semua padang menembak untuk tidak membenarkan golongan muda di bawah umur 20 tahun berlatih menembak.

Semua senjata api yang dibawa ke kawasan sasar mesti didaftarkan, dan peluru tidak boleh dikeluarkan. Selain itu, senjata api itu mesti disimpan di pusat kemudahan,” katanya.

Anutin mengadakan pertemuan dengan agensi berkaitan, termasuk Polis Diraja Thai, Jabatan Kastam, Kementerian Ekonomi dan Masyarakat Digital, dan Kementerian Kesihatan Awam untuk membincangkan langkah-langkah jangka pendek dan panjang bagi kawalan senjata susulan insiden Siam Paragon Mall.

Timbalan Perdana Menteri menjelaskan bahawa gabenor wilayah tidak akan mengeluarkan permit untuk individu membawa senjata di khalayak ramai.

Beliau juga menyatakan bahawa program senjata kebajikan tidak akan diperluaskan kepada orang awam.

Bagaimanapun, pegawai penguatkuasa undang-undang bagi pencegahan dan penindasan jenayah dikehendaki membawa senjata api, dengan pemindahan dilarang sama sekali.

Pembukaan kedai senjata api baharu telah digantung.

Anutin menggariskan kerjasama antara Kementerian Ekonomi Digital dan Masyarakat dan Polis Diraja Thai untuk menutup laman sesawang yang terlibat dalam penjualan haram dan pengubahsuaian senjata api.

Mengenai langkah jangka panjang, Anutin menjelaskan bahawa undang-undang dan peraturan kawalan senjata api sedia ada akan tertakluk kepada semakan dan pindaan.

Ini termasuk keperluan untuk pembeli senjata api mempamerkan sijil kesihatan mental yang membuktikan mereka layak memiliki senjata api.

Pemilik senjata api sedia ada akan diwajibkan memperbaharui lesen mereka setiap lima atau sepuluh tahun, dan menjalani ujian menembak dan pengenalan cap jari.

“Takrifan ‘replika senjata’ akan ditakrifkan semula untuk menjelaskan bahawa ia berbeza daripada tembakan kosong atau senapang BB, yang boleh diubah suai menggunakan peluru hidup,” katanya.

Dalam kejadian tragis pada Selasa, seorang remaja lelaki berusia 14 tahun menggunakan pistol yang telah diubah suai hingga mengakibatkan kematian seorang warga China dan Myanmar manakala lima yang lain cedera. Remaja itu menghadapi lima pertuduhan termasuk pembunuhan terancang dan memiliki senjata api secara haram. – Bernama


Bekalan air di 56 kawasan di Kuala Lumpur, Gombak pulih

KUALA LUMPUR, 26 Syaaban 1442H, Khamis – Bekalan air di 56 kawasan yang mengalami gangguan bekalan air berjadual di Kuala Lumpur dan Gombak pulih sepenuhnya pada 6 petang tadi.

Pengurusan Air Selangor Sdn Bhd (Air Selangor) dalam kenyataan memaklumkan hanya dua kawasan di Kuala Lumpur yang masih belum pulih iaitu Bukit Bandaraya dan Taman Bandaraya.

“Tempoh masa gangguan dan pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan,” menurut kenyataan itu.

Gangguan bekalan air itu berlaku berikutan kerja penggantian injap di jajaran paip air mentah dari empangan Klang Gates yang menyebabkan henti tugas sementara Loji Rawatan Air Bukit Nanas dan Wangsa Maju pada Selasa lepas.

Kenyataan itu menyatakan Air Selangor akan memaklumkan perkembangan proses pemulihan bekalan air di kawasan terjejas dari semasa ke semasa melalui semua saluran komunikasi rasmi Air Selangor termasuk laman sesawang www.airselangor.com, aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300. – Bernama


Dakwaan mahu jatuhkan kerajaan, USJT Bukit Aman akan siasat Abdul Hadi

KUALA LUMPUR, 16 Syaaban 1444H, Khamis – Siasatan terhadap Presiden PAS, Tan Sri Abdul Hadi Awang berhubung kenyataannya yang mendakwa Perikatan Nasional (PN) sedang berusaha menjatuhkan kerajaan, akan dijalankan Unit Siasatan Jenayah Terkelas (USJT) Bukit Aman.

Ketua Polis Daerah Sentul ACP, Beh Eng Lai berkata, pihaknya telah menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi semalam.

“Kes berkenaan akan disiasat oleh Unit Siasatan Jenayah Terkelas Bukit Aman,” katanya ringkas dalam sidang media di Ibu IPD Sentul, di sini, hari ini ketika diminta mengulas mengenai perkembangan isu berkenaan.

Laporan polis itu dibuat Exco Pemuda Amanah Nasional, Fadhli Umar Aminol Huda dan Ketua AMK Selangor, Izuan Kasim, berhubung kenyataan Abdul Hadi yang mengakui terdapat usaha dijalankan PN dan parti blok pembangkang untuk menjatuhkan kerajaan pimpinan Perdana Menteri Datuk Seri Anwar Ibrahim.

Abdul Hadi pada Isnin ketika ditemu bual media di Parlimen berkata tiada sesiapa pun boleh menghalang usaha PN tersebut berdasarkan sistem demokrasi diamalkan Malaysia dan ia boleh dilakukan sama ada melalui undi tidak percaya ataupun Surat Akuan Berkanun (SD). – Bernama


Turki ketatkan larangan merokok untuk pastikan rakyat pakai pelitup muka

ANKARA, 26 Rabiulawal 1442H, Khamis – Turki mengingatkan larangan merokok di tempat awam yang sesak boleh melambatkan lonjakan kes coronavirus tanpa gejala.

Menteri Dalam Negeri Turki meminta seluruh warganegaranya untuk mematuhi langkah-langkah pencegahan bagi mengelakkan pandemik terus merebak.

Kes COVID-19 harian di Turki meningkat – 2,693 pesakit dikenal pasti pada hari Rabu. Ankara hanya melaporkan jumlah mereka yang menunjukkan gejala, keputusan yang dikatakan pengkritik menyembunyikan skala sebenar wabak di negara itu.

Dalam notis di seluruh negara, Kementerian Dalam Negeri berkata, larangan merokok bertujuan memastikan warga mematuhi peraturan untuk memakai pelitup muka dengan betul di khalayak ramai kerana mereka dilihat menurunkannya ketika merokok.

“Oleh sebab itu, untuk memastikan pelitup muka dipakai setiap masa dan dengan tepat, mulai hari ini, larangan merokok akan dikenakan di daerah dan wilayah seperti jalan mana warga berada atau dapat dikerumuni, petak awam yang diperlukan dan perhentian pengangkutan awam,” kata kementerian itu.

Terdahulu, Menteri Kesihatan, Fahrettin Koca menggesa warganegara untuk mematuhi sepenuhnya peraturan pemakaian pelitup sosial dan jarak sosial.

“Saya hanya meminta anda melakukan apa yang anda boleh. Tidak lebih dari itu,” tulis Koca di Twitter.

Awal minggu ini, sebahagian perintah berkurung dikenakan kepada warga emas di beberapa wilayah, termasuk ibu kota Ankara dan kota terbesarnya di Istanbul, melarang warga berusia lebih dari 65 tahun berada di luar antara jam 10 pagi dan 4 petang.

Presiden, Recep Tayyip Erdogan mengumumkan minggu lalu bahawa semua perniagaan, termasuk restoran, kafe, kolam renang dan pawagam, akan ditutup pada jam 10 malam setiap hari sebagai sebahagian daripada langkah-langkah membendung wabak tersebut.

Berdasarkan data Kementerian Kesihatan, lebih daripada 400,000 orang dijangkiti COVID-19 di Turki dan 11,145 meninggal dunia akibat penyakit pernafasan. – Agensi


Tun M berjaya jalani prosedur perubatan elektif

KUALA LUMPUR, 6 Jamadilakhir 1443H, Ahad – Tun Dr Mahathir Mohamad berjaya menjalani prosedur perubatan elektif dan kini semakin pulih, menurut Institut Jantung Negara (IJN).

IJN dalam satu kenyataan hari ini berkata, prosedur yang dijalankan oleh sepasukan doktor dari institut itu dan Pusat Perubatan Universiti Malaya semalam, berjalan dengan lancar seperti dirancang.

“Beliau telah sedar dan bersemangat tinggi. Berdasarkan kepada perkembangan semasa klinikal, beliau dijangka dibenarkan keluar dari IJN dalam beberapa hari lagi,” menurut kenyataan IJN itu.

Bekas perdana menteri itu dimasukkan ke IJN pada 16 Dismber tahun lepas untuk menjalani beberapa siri  pemeriksaan kesihatan dan pemerhatian lanjut sebelum melalui prosedur berkenaan.

Berikutan prosedur operasi institusi itu, IJN memaklumkan pelawat tidak dibenarkan melawat Tun Dr. Mahathir.

“Tun Dr Mahathir dan isteri, Tun Dr Siti Hasmah Mohd Ali ingin merakamkan ucapan terima kasih atas segala ucapan selamat, keprihatinan dan doa daripada orang ramai,” menurut kenyataan itu. – Bernama


Hina Nabi Muhammad ﷺ, India berdepan tekanan diplomatik

NEW DELHI, 6 Zulkaedah 1443H, Isnin – Kerajaan India berdepan tekanan diplomatik yang semakin meningkat susulan komen yang dibuat oleh pemimpin Parti Bharatiya Janata (BJP) yang digantung tugas.

Jurucakap kebangsaan BJP, Nupur Sharma digantung daripada keahlian utama parti pada Ahad kerana komen yang dibuat dalam perbahasan televisyen baru-baru ini, manakala Ketua Operasi Media Delhi BJP, Naveen Kumar Jindal dibuang kerja.

Nupur dilaporkan telah menghina Nabi Muhammad ﷺ dan isterinya Saiditina Aishah dalam debat TV minggu lalu.

Berikutan bantahan terhadap komen yang dibuat ketika perdebatan itu, rakan sekerja Sharma Jindal dilaporkan telah menyiarkan tweet – yang kini dipadamkan – mengenai nabi yang turut menimbulkan kemarahan ramai pihak.

Kenyataan itu telah dipersalahkan susulan pertempuran di India dan juga mendorong tuntutan penahanan jurucakap berkenaan.

Duta Besar India ke Kuwait dan Qatar telah dipanggil pada Ahad untuk menerima nota rasmi bantahan, dengan Kementerian Hal Ehwal Luar Pakistan mengeluarkan kenyataan mengutuk kata-kata yang sangat menghina dan tindak balas BJP.

Kementerian Luar Qatar pula memanggil duta India bagi menyampaikan nota rasmi menyatakan kekecewaan dan penolakan serta kecaman sepenuhnya terhadap kenyataan kontroversi itu, lapor agensi berita negara QNA.

Sambil mengalu-alukan kenyataan BJP dan penggantungan kakitangan, Qatar menjangkakan permohonan maaf secara terbuka serta kecaman terhadap kenyataan oleh kerajaan India.

Kuwait juga memanggil duta India dan berkata, negara itu telah menyerahkan nota bantahan, di mana Kuwait menolak dan mengecam kenyataan yang dibuat oleh pegawai BJP, lapor Reuters.

Pertubuhan Kerjasama Islam (OIC) turut bersuara, sementara Arab Saudi menyifatkan komen jurucakap berkenaan sebagai menghina dan menggesa kepada tindakan menghormati kepercayaan dan agama. – Agensi


Tajuddin tak berhasrat tanding PRN wakili parti lain

PASIR SALAK, 16 Syawal 1444H, Ahad – Bekas Ahli Parlimen Pasir Salak, Datuk Seri Tajuddin Abdul Rahman tidak berhasrat untuk bertanding mewakili parti lain bagi Pilihan Raya Negeri (PRN) di enam negeri akan datang.

Sebaliknya, jika rayuan penggantungannya sebagai ahli UMNO ditarik balik, bekas Ahli Majlis Tertinggi (MT) UMNO itu mahu membantu jentera parti itu dalam kempen PRN itu.

“Kalau saya dilepaskan daripada penggantungan UMNO sudah tentu akan berkempen dan bantu parti buat kerja. Kalau boleh saya tidak mahu khemah parti lain,” katanya ketika ditemui media di Majlis Rumah Terbuka Aidilfitri di kediamannya di sini hari ini.

Terdahulu, media melaporkan Tajuddin  mengemukakan rayuan terhadap penggantungan keahliannya selama enam tahun dan mahu kembali aktif dalam parti itu.

Pada Oktober 2022 UMNO telah menggantung keahlian Tajuddin selama enam tahun, dan semalam, Presiden UMNO Datuk Seri Dr Ahmad Zahid Hamidi dilaporkan berkata rayuan itu akan dirujuk kepada MT untuk membuat keputusan.

Sementara itu, Tajuddin berkata, beliau berharap rayuan penggantungan keahliannya segera dibawa ke MT UMNO untuk pertimbangan, kerana menurutnya parti Melayu itu masih disayanginya dan beliau ingin menyelesaikan isu berkenaan secara baik.

“Saya rasa penuh yakin sekiranya dibawa ke Majlis Tertinggi, keputusannya adalah positif, sebab saya sudah menjelaskan dalam surat sebanyak dua kali sebelum ini dan juga semalam.

“Saya sebagai pengarah pilihan raya sebelum ini tidak membuat salah, sebagai ahli majlis tertinggi digantung, digugur sebagai calon pun tiada masalah. Kalau ada pun kerana saya bersuara lantang dalam isu kepentingan parti,” katanya.

Bagaimanapun, Tajuddin berkata, beliau bersiap sedia menghadapi sebarang kemungkinan malah tidak akan berputus asa dalam perjuangan politik termasuk cuba aktif dalam menggunakan platform media sosial.- Bernama


Korban banjir dahsyat di Pakistan cecah 1,033

ISLAMABAD, 30 Muharram 1444H, Ahad – Angka kematian akibat banjir monsun di Pakistan sejak Jun kini mencecah 1,033 orang, menurut Pihak Berkuasa Pengurusan Bencana Negara (NDMA).

Dilaporkan, 119 orang maut dalam tempoh 24 jam sebelum ini ketika hujan lebat terus melanda beberapa bahagian negara.

Monsun tahunan adalah tempoh penting untuk menyalurkan air ke tanaman, tasik dan empangan di seluruh benua kecil India, tetapi setiap tahun ia juga membawa gelombang kemusnahan.

Pihak berkuasa berkata, banjir monsun tahun ini telah menjejaskan lebih 33 juta orang – satu daripada tujuh rakyat Pakistan – memusnahkan atau merosakkan hampir sejuta rumah.

NDMA berkata, lebih daripada dua juta ekar tanaman dan 3,451 kilometer jalan raya telah musnah, sementara 149 jambatan hanyut.

Sebahagian besar negara tenggelam – terutama wilayah Balochistan, KP dan Sindh – di mana sekurang-kurangnya 347 maut di Sindh, diikuti Balochistan (238) dan KP (226).

Sementara itu, kerajaan mengisytiharkan banjir dahsyat berkenaan sebagai ‘kecemasan negara’ dan sedang berusaha mendapatkan bantuan dari negara-negara diplomatik.-  Agensi


Presiden Berjasa bertemu Ketua Pembangkang bincang agenda penyatuan Melayu

BANGI, 20 Zulkaedah 1444H, Jumaat – Presiden BERJASA, Haji Zamani Ibrahim bertemu dengan Ketua Pembangkang, Datuk Seri Hamzah Zainuddin di pejabatnya di Langgak Tungku, Kuala Lumpur bagi membincangkan agenda penyatuan masyarakat, khususnya orang Melayu di dalam negara.

Mengulas pertemuannya dengan Ahli Parlimen Larut itu semalam, Ustaz Zamani berkata, kedua-dua pihak berbincang untuk mencari titik persamaan bagi memenuhi objektif penyatuan masyarakat Melayu.

“Jadi pertemuan saya tadi hampir satu jam, bersama dengan beliau membincangkan tentang agenda bagaimana kita hendak membawa masyarakat ini ke arah penyatuan bangsa Melayu yang boleh memberikan satu kekuatan kepada tanah air kita.

“Saya yakin dan percaya penyatuan orang Melayu ini akan boleh jadi kuasa tunggak bangsa.

“… dan apabila bangsa Melayu menjadi bangsa tunggak dan dominan, semua bangsa boleh berpayung, bernaung di bawah kekuatan, kepaduan, keharmonian orang Melayu itu sendiri,” katanya menerusi sebuah video yang dikongsi di akaun rasmi TikTok miliknya.

Beliau menegaskan, tanpa kuasa orang Melayu negara ini tidak akan seaman dan seharmoni seperti sekarang kerana telah terbukti bahawasanya, kuasa orang Melayu mampu menjamin keharmonian negara, dengan bangsa lain boleh hidup aman damai di negara yang tercinta ini.

Dalam pada itu, Ustaz Zamani juga berkata, terdapat tiga perkara penting yang diberi perhatian ketika perbincangannya dengan Hamzah bagi mencapai objektif penyatuan ummah iaitu keutamaan, keterbukaan, dan kebersamaan.

“Keutamaan ialah maknanya penyatuan itu tersendiri. Dan yang keduanya keterbukaan. Jadi sudah pastinya kita membincangkan perkara-perkara di mana kita kena berlapang dada yang boleh kita bertolak ansur, untuk membawa agenda penyatuan sendiri.

“Dan yang ketiganya, kita membawa tentang kebersamaan di mana titik-titik yang kita dapati ada kebersamaan, dan kita besarkan kebersamaan itu, supaya ianya menjadi satu rangsangan ke arah mencapai objektif penyatuan ummah, khususnya penyatuan bangsa Melayu,” katanya.

Pautan video :
https://vt.tiktok.com/ZSL26aQgo/


Kutipan derma tabung kilat untuk ‘rider’ sahih, bukan penipuan

BANGI, 2 Zulkaedah 1442H, Ahad – Kutipan derma ‘Tabung Kilat Ikat Jamin Rider FoodPanda’ yang dilancarkan oleh Pertubuhan-Pertubuhan Pembela Islam (PEMBELA) bagi membantu lima penghantar makanan yang ditahan di Sungai Way, Jumaat lalu adalah sahih dan bukannya satu penipuan seperti yang didakwa.

Presiden Persatuan Penghantar P-Hailing Malaysia (PENGHANTAR), Zulhelmi Mansor menjelaskan, kutipan derma kilat itu bertujuan membantu penghantar makanan yang ditahan dan terkesan akibat penahanan tersebut.

“Sememangnya apabila kami mengetahui lima orang penghantar makanan yang ditahan akan diperintahkan ke mahkamah bagi mendapat tahanan reman, terus kami mendapatkan nasihat dan menghubungi Pengerusi NGO PEMBELA, Haji Aminuddin Yahaya khusus untuk mendapatkan pertolongan khidmat peguam bagi tujuan ini.

“Ketika dihubungi, PEMBELA juga sedia membantu mereka semua ini tidak terhad kepada pembelaan mereka sahaja malah lebih daripada itu,” katanya dalam satu kenyataan, hari ini.

Dalam perkembangan terbaharu, Zulhelmi memaklumkan bahawa kelima-lima penghantar makanan itu telah dibebaskan pada jam 4 petang hari ini dengan jaminan polis.

“Secara asasnya, mengikut nasihat peguam, sekiranya ada pendakwaan dibuat, berkemungkinan mereka akan dituduh selepas reman yang dijangka pada hari Isnin atau Selasa dan mereka perlu membayar wang ikat jamin.

“Awal-awal lagi, mereka ini memberitahu bahawa kalau perlu ikat jamin, mereka sememangnya tidak mampu,” katanya.

Berikutan itu, Zulhelmi berkata, pihaknya menghubungi PEMBELA dan mereka sudi untuk membantu penghantar makanan tersebut.

“Kalau kita sudah tahu keputusan mahkamah, atau pun tahu apa akan berlaku hari ini, semestinya kita pun tak akan buat hebahan kutipan tabung kilat ini.

“Justeru, sahabat rider sekalian juga, PEMBELA bukannya ada kepentingan diri dan niat mereka cuma sekadar membantu sahaja.

“Malah, dana sumbangan yang terkumpul ini akan diserahkan kepada rider dan pihak persatuan secepat mungkin apabila saja mereka dibebaskan. Perkara ini juga dimaklumkan mereka kepada kita sebaik sahaja kita memberitahu mereka situasi daripada semasa ke semasa,” katanya.

Sehubungan itu, beliau berharap agar tuduhan yang dilemparkan kepada PEMBELA dapat ditarik semula.

“Sememangnya tujuan murni PEMBELA melalui kutipan dana sumbangan ini hanya demi kebajikan penghantar yang terlibat,” katanya.

Sebelum ini, polis menasihatkan orang ramai supaya tidak terpedaya dengan satu kenyataan yang dimuat naik di Facebook berkaitan kutipan derma bagi membiayai wang jaminan lima penghantar makanan.

Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, antara lain, penganjur kutipan wang menggunakan nama ‘Tabung Kilat Ikat Jamin Rider Foodpanda’ itu mendakwa lima penghantar makanan yang ditahan perlu membayar wang ikat jamin kira-kira RM3,000 hingga RM4,000 seorang.

Sementara itu, Aminuddin memaklumkan bersedia memberi kerjasama sepenuhnya kepada pihak Polis Diraja Malaysia (PDRM) susulan dakwaan tersebut.

Beliau berkata, pihaknya tidak mempunyai apa-apa perkara yang ingin disembunyikan malah akan bersikap telus dengan semua pihak termasuk pihak polis yang telah mengeluarkan kenyataan akhbar untuk menjalankan siasatan.


Serah kepada JHEAIK siasat amalan khurafat di Gunung Jerai

SIK, 29 Syawal 1443H, Isnin – Kerajaan Negeri Kedah menyerahkan sepenuhnya kepada pihak Jabatan Hal Ehwal Agama Islam Negeri Kedah (JHEAIK) menyiasat sama ada berlaku aktiviti khurafat atau sebaliknya yang berlaku di Gunung Jerai dekat Yan seperti tular melalui media sosial baru-baru ini.

Menteri Besar Kedah Datuk Seri Muhammad Sanusi Md Nor berkata pihaknya tidak mahu sewenang-wenangnya menjatuhkan hukum yang amalan mandi di Telaga Tok Syeikh itu sebagai khurafat kerana ia bergantung terhadap niat seseorang individu itu berbuat demikian.

“Mandi tak khurafat, mandi ok saja macam mandi di Telaga Tok Syeikh sama macam mandi di rumah dan air terjun. Sama saja yang mana dua-duanya guna air, niat itu apa, kalau saja aku mandi ka, mandi saja-saja ka, dua-dua itu boleh.

Ada orang yang naik meratib, naik bertapa, ada orang naik (untuk) rekreasi, ada orang anggap air telaga ini boleh buat ubat…jadi saya serah kepada pihak berkuasa untuk siasat benda-benda macam ini,” katanya kepada pemberita selepas Majlis Mesra Aidilfitri Kementerian Tenaga dan Sumber Asli (KeTSA) di sini hari ini.

Turut hadir pada majlis itu ialah Menteri Tenaga dan Sumber Asli Datuk Seri Takiyuddin Hassan.

Klip video yang berdurasi selama satu minit itu antara lain memaparkan amalan mandi dan berwuduk di Telaga Tok Syeikh sebelum mereka dipercayai menaiki gunung itu untuk melakukan ritual seterusnya.

Muhammad Sanusi berkata aktiviti yang bertentangan dengan syariat Islam tidak semestinya berlaku di atas Gunung Jerai sahaja malah kemungkaran yang berlaku “di bawah” lebih banyak.

Dalam perkembangan lain, beliau berkata kerajaan negeri terpaksa menangguhkan kerja membaik pulih saluran paip dasar laut yang bocor membabitkan peruntukan RM50 juta sehingga pengauditan integriti saluran paip itu selesai.

Katanya audit itu perlu dilakukan untuk memastikan kerja baik pulih saluran paip dasar laut dari tanah besar ke Langkawi tersebut akan lebih efisien selain mengelakkan daripada berlakunya kebocoran baharu.

“Jika kita tidak menjalankan audit integriti pada saluran paip, terdapat risiko tekanan air yang kuat akan menyebabkan kebocoran baharu pada saluran paip. Jadi, kita perlu menjalankan audit terlebih dahulu supaya kita boleh yakin saluran paip ini selamat untuk kerja pembaikan, jika tidak kita akan membazir RM50 juta yang dibelanjakan untuk membaik pulih 23 lubang sedia ada di sepanjang saluran paip itu,” katanya.

Muhammad Sanusi berkata kerajaan negeri sudah memohon peruntukan tambahan daripada Kerajaan Persekutuan untuk menjalankan audit itu. – Bernama


Kalimah Allah jika disalah guna bakal cetus huru-hara

Oleh Siti Hafidah Abd Ghaffar

BANGI, 2 Syaaban 1442H, Selasa – Perjuangan mengembalikan kalimah Allah pada tafsiran Islam dengan tepat adalah tanggungjawab semua umat Islam.

Ini kerana penggunaan nama Allah – jika disalahgunakan – bakal mencetuskan kemarahan umat, akibat prinsip tauhid yang amat berbeza di antara ‘Allah’ dalam Islam dan God’ dalam Kristian.

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berkata, pada asalnya, bukanlah suatu kesalahan ke atas sesiapapun yang mahu menyebut kalimah ‘Allah’ sebagai ‘Yang Maha Pencipta’.

Ia bukan satu kesalahan sehingga perlu dihukum ke atas yang bukan Islam jika ia mahu memberi ‘salam’, bukan juga menjadi satu kesalahan jika sesiapa menyebut ‘Allah’ berulang kali.

Yang menjadi kesalahan hingga boleh menyebabkan seorang itu dikira telah melakukan perbuatan syirik apabila ia mengatakan ‘Allah itu adalah bapa kepada Jesus, atau Allah disalib, atau Allah itu punya anak, atau apa-apa yang bercanggah dengan konsep tauhid kepada sifat dan zat Allah SWT.

Beliau menjelaskan, inilah perkara paling prinsipal yang dibantah dan amat dibimbangi oleh para ulama, sarjana dan orang ramai di kalangan Melayu muslim di negara ini apabila kalimah Allah dibenarkan penggunaannya kepada Kristian Malaysia.

“Jika dibiarkan, berkemungkinan boleh menyebabkan keadaan menjadi huru-hara kerana ia terang-terangan akan menyinggung perasaan orang Islam, sama ada dilakukan secara terbuka mahupun tertutup.

“Ini kerana amat bercanggah dengan konsep Rukun Iman umat Islam dalam memahami implikasi dan makna nama Allah Yang Maha Suci itu,” katanya dalam kenyataan kepada Ismaweb.net hari ini.

Dalam pada itu, beliau memaklumkan bahawa PEMBELA menyambut baik kehadiran Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri, ke ibu pejabat PEMBELA bagi membincangkan isu itu, semalam.

Pada perjumpaan itu, katanya, PEMBELA telah memanjangkan kerisauan dan suara daripada beberapa pertubuhan bukan kerajaan (NGO) Islam kepada Dr Zulkifli untuk diambil perhatian serius serta tindakan segera sebelum keadaan menjadi lebih parah.

“Ini belum lagi kebangkitan di negeri-negeri lain yang sememangnya turut membimbangkan NGO-NGO pada peringkat negeri. Isu ini tidak boleh didiamkan oleh pihak berkuasa khususnya oleh YB Menteri Agama,” tegasnya.


Apa istimewanya Hua Zong? Kalau NGO Melayu punyalah banyak halangan

BANGI, 8 Zulkaedah 1443H, Rabu – “Entah apalah istimewanya Hua Zong kepada Perdana Menteri. Apabila gabungan NGO Melayu nak jumpa, punyalah banyak alasan dan halangan.”

Demikian keluhan Pengerusi Pertubuhan-Pertubuhan Pembela Malaysia (PEMBELA) mengulas layanan dwistandard yang sering berlaku.

Semalam, Datuk Seri Ismail Sabri Yaakob dilaporkan menerima kunjungan hormat pemimpin utama Gabungan Pertubuhan Cina Malaysia (Hua Zong), atas sebab mereka berkongsi pandangan mengenai ekonomi dan isu-isu semasa.

Antara pemimpin Hua Zong yang hadir ialah Presiden, Tan Sri Goh Tian Chuan; Timbalan Presiden, Datuk Ong Seng Khek; Naib Presiden, Datuk Lam Kuang Yau; Setiausaha Agung, Datuk Dr Wong Aik Loung dan Bendahari, Tan Sri Tan Kean Soon.

Mengkritik perkara itu, Haji Aminuddin Yahaya berkata, ia bukan perkara baharu tetapi sudah menjadi kebiasaan sejak sekian lama lagi, tidak kira di zaman pemerintahan Barisan Nasional (BN), Pakatan Harapan (PH) mahupun Perikatan Nasional (PN).

Katanya, sudah semacam tradisi pula Perdana Menteri santuni mereka secara rapat, mesra, tertutup dan khas di pejabatnya.

“Rasa dihinakan betul sebagai NGO Melayu, walaupun kita sudah banyak kita berbakti dan berjuang membela agama, bangsa dan tanah air.

“Agaknya mereka fikir sokongan orang-orang Melayu tidak penting lagi untuk kekal berkuasa. Atau mungkin mereka sangka selama-lamanya orang Melayu akan sokong mereka.

“Apakah kini mereka rasa sokongan orang Cina dengan ‘bantuan-bantuan’ yang mereka berikan sudah memadai? Sudah lupakah PRU-14 dahulu? Betapa banyaknya peruntukan ‘ditabur’ begitu sahaja sebelum pilihan raya tapi akhirnya sia-sia belaka sahaja,” katanya dalam satu kenyataan, hari ini.

Justeru, sudah tiba masanya orang Melayu memikirkan figura pemimpin atau mungkin sampai tahap sebuah parti alternatif, selain mengubah sistem jika mahu Islam dan Melayu terus didaulatkan di Malaysia ini.

“Sampai bila orang Melayu ingin dihina oleh pemimpinnya sendiri? Saya tak rasa dalam 5-10 tahun lagi. Mungkin 20-30 tahun lagi, tetapi perlu perubahan paradigma mula dari sekarang. Insya-Allah. Amin,” katanya.


Tun M masih jalani rawatan pemulihan di IJN

BANGI, 2 Rejab 1443H, Jumaat – Bekas Perdana Menteri, Tun Dr Mahathir Mohamad masih menjalani proses rawatan pemulihan di Institut Jantung Negara (IJN), Kuala Lumpur.

Pejabat Dr Mahathir dalam satu kenyataan memaklumkan, tokoh negara itu telah dibenarkan pulang ke rumah sejak 2 Februari lalu.

Katanya, Dr Mahathir kemudian kembali semula ke IJN untuk menjalani sesi fisioterapi dan prosedur perubatan lanjut.

“YABhg Tun dan YABhg Tun Dr Siti Hasmah Mohd Ali turut menyampaikan ucapan terima kasih atas doa, ucapan selamat, kiriman bunga dan kad ucapan dari orang ramai.

“YABhg Tun Dr Mahathir akan terus menjalani rawatan pemulihan dan buat masa ini masih dinasihatkan untuk tidak menerima kunjungan pelawat,” katanya, hari ini.

Sebelum ini, Dr Mahathir disahkan berada dalam Unit Rawatan Koronari (CCU), IJN.


Ratusan penduduk Palestin berhimpun protes perobohan rumah Israel

RAMALLAH, 20 Rejab 1443H, Selasa – Ratusan penduduk Palestin berhimpun sebagai tanda protes di hadapan pejabat perbandaran negara haram Israel di Baitulmaqdis bagi menentang tindakan tentera yang meroboh kediaman penduduk tempatan.

Protes berkenaan dianjurkan oleh penduduk di Jabal Al-Mukaber apabila ratusan kediaman Palestin berdepan ancaman untuk dirobohkan berikutan kebanyakan pemiliknya tidak mendapat permit untuk membina kediaman berkenaan.

Seorang penunjuk perasan memberitahu media Palestin, kesemua mereka kini menuntut supaya rejim Zionis menamatkan dasar yang dipercayai bertujuan untuk mengusir penduduk Palestin di bandar berkenaan.

“Ini adalah dasar perkauman, semua orang di sini menyedari undang-undang ‘Kemints’ dibuat bagi merobohkan kediaman dan menghalau penduduk di Baitulmaqdis.

Undang-undang ‘Kemints’ diluluskan sebagai pindaan kepada undang-undang perancangan dan bangunan Israel oleh Knesset pada 2017.

Menerusi undang-undang berkenaan, ia mengehadkan peranan hakim untuk menangguhkan pelaksanaan perintah perobohan, sambil menambahkan bayaran yang dikenakan ke atas rakyat Palestin yang tidak mengendahkan arahan untuk merobohkan hartanah mereka sendiri.

Malah, undang-undang berkenaan turut membenarkan pihak berkuasa Israel menaikkan kadar bayaran sewa tanah kepada pemiliknya.

Pada 2019, peguam Palestin, Qais Nasser berkata, dalam tempoh sembilan bulan pertama pelaksanaan undang-undang ‘Kemenits’, pentadbiran Israel telah mengenakan bayaran tambahan untuk merobohkan kediaman Palestin melebihi 15 juta shekel (AS$4.6juta).

Sementara itu, pakar undang-undang di Baitulmaqdis, Munir Nusibeh pula berkata, undang-undang diperkenalkan tersebut merupakan ‘alat’ bagi mengurangkan jumlah penduduk Palestin di Baitulmaqdis.

Katanya sebelum undang-undang tersebut diperkenalkan, perancangan bandar di Baitulmaqdis berdepan diskriminasi.

“Hanya 13 peratus daripada penduduk di sini dibenarkan untuk membina bangunan dan kediaman dan jumlah berkenaan tidak berubah sejak 1967.

“Bandar kecil tersebut terlalu padat dengan bangunan, manakala 33 peratus pula dikhususkan kepada penempatan negara haram Israel.

“Keadaan tersebut menyebabkan 50 hingga 66 peratus bangunan milik rakyat Palestin di bandar Baitulmaqdis dibina tanpa permit dan pemiliknya berdepan ancaman perobohan walaupun sekian lama membayar bayaran bulanan kepada pentadbiran kerajaan haram Israel,” kata Munir lagi. – Agensi


Jerut isteri: Suami direman 6 hari

SEPANG, 16 Zulhijjah 1441H, Khamis – Tempoh reman terhadap lelaki yang menjerut leher isterinya dengan tudung sehingga mati, disambung enam hari lagi sehingga 12 Ogos ini, bagi membantu siasatan polis.

Perintah reman terhadap suspek berusia 41 tahun itu, dikeluarkan Majistret Ayuni Izzaty Sulaiman di Mahkamah Majistret Sepang, di sini hari ini.

Lelaki itu yang juga sukarelawan pertubuhan bukan kerajaan itu, sebelum ini ditahan reman selama tujuh hari, sejak 31 Julai lepas.

Menurut laporan, pensyarah Universiti Islam Antarabangsa Malaysia (UIAM) Profesor Madya Dr Maizatulnisa Othman, 40, ditemukan di dalam kereta berhampiran tasik PKNS Pinggiran Cyberjaya, Sepang pada 30 Julai, selepas dipercayai dibunuh suaminya di Taman Mas, Putra Perdana, Puchong pada 29 Julai.

Sebelum itu, suspek dikatakan berpura-pura mencari isterinya itu bersama anak perempuan mereka berusia 14 tahun, menggunakan perkhidmatan e-hailing.

Kes disiasat mengikut Seksyen 302 Kanun Keseksaan, bagi kesalahan membunuh. -Bernama


Kenyataan media dakwa siasat KP Perkhidmatan Awam palsu: JPM

BANGI, 8 Muharram 1445H, Rabu – Jabatan Perdana Menteri (JPM) menegaskan kenyataan media yang didakwa dikeluarkan Perdana Menteri, Datuk Seri Anwar Ibrahim berhubung siasatan ke atas Ketua Pengarah Perkhidmatan Awam, Datuk Dr Zulkapli Mohamed adalah palsu.

Penafian itu susulan merujuk kepada kenyataan media bertajuk ‘Siasatan ke atas Datuk Dr Zulkapli Mohamed, Ketua Pengarah Perkhidmatan Awam’ bertarikh 25 Julai 2023, yang didakwa dikeluarkan Perdana Menteri dan sedang tular di platform media sosial.

Kenyataan palsu itu mendakwa bahawa Anwar akan menubuhkan satu jawatankuasa siasatan bagi menyiasat Zulkapli susulan pendedahan berterusan isu-isu berkaitan perkhidmatan awam di media sosial.

Menurut kenyataan palsu itu, siasatan akan tertumpu kepada dakwaan urusan tender kerajaan, penyalahgunaan kuasa berkait isu pemberian biasiswa dan menerima imbuhan daripada kontraktor di Sabah serta konsesi SWCOPRP.

Susulan perkembangan itu, JPM dalam kenyataan hari ini berkata, tindakan mengeluarkan kenyataan terbabit adalah berniat jahat dan mengelirukan rakyat.

“Orang ramai diminta untuk tidak menyebarkan atau berkongsi sebarang maklumat yang tidak pasti atau palsu. Tidak pasti, jangan kongsi!,” kata jabatan itu.

Sehubungan itu, JPM meminta orang ramai untuk merujuk kepada akaun media sosial rasmi jabatan bagi mendapatkan sebarang berita sahih.


Sudah cukup SD? Anwar dikhabar bakal menghadap Agong

BANGI, 26 Rabiulakhir 1442H, Sabtu – Presiden PKR, Datuk Seri Anwar Ibrahim dilihat masih belum mahu mengalah untuk mengambil alih tampuk pemerintah negara.

Ini selepas laporan terbaharu mendakwa, Ahli Parlimen Port Dickson itu dikhabarkan akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Tujuan utama pemimpin veteran itu menghadap adalah untuk mempersembahkan bukti bahawa beliau kini mempunyai jumlah sokongan yang mencukupi daripada kalangan ahli Dewan Rakyat.

Menurut laporan Astro Awani, Anwar dikatakan sudah mempunyai 113 sokongan dalam bentuk akuan bersumpah (SD).

“Bagaimanapun ia tertakluk kepada jadual tuanku baginda,” kata sumber itu.

Perkembangan terbaharu itu juga menyaksikan Anwar yang juga Ketua Pembangkang sekali lagi mempunyai peluang untuk menjatuhkan kerajaan Perikatan Nasional (PN) di bawah pimpinan Tan Sri Muhyiddin Yassin.

Sementara itu, seorang pegawai menteri memberitahu, usaha terbaharu Anwar itu bukan sekadar khabar angin.

“Dengarnya usul itu akan cuba digerakkan sebelum Dewan Rakyat tamat pada Khamis depan (17 Disember 2020).

“Berkemungkinan Anwar akan umum perkara ini esok atau lusa. Tetapi kami dengar ia akan berlaku sewaktu ‘3rd reading Budget’ (Bacaan Kali Ketiga Rang Undang-undang Pembekalan (Belanjawan) 2021), hari Selasa. Heard this time with SDs (kali ini dengan SD),” katanya.

Pada September lalu, Anwar mendakwa dirinya sudah mempunyai jumlah sokongan yang disifatkan ‘kukuh dan meyakinkan’ untuk menjadi Perdana Menteri baharu.

Justeru, pada 13 Oktober lalu, Anwar diperkenan untuk menghadap Al-Sultan Abdullah di Istana Negara dan telah mempersembahkan dokumen yang didakwa mengandungi butiran sokongan majoriti ahli Parlimen yang diperlukan.

Bagaimanapun, Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan sebaik selesai sesi menghadap itu berkata, Anwar tidak mempersembahkan senarai nama ahli-ahli Parlimen yang didakwa menyokong beliau.


Desakan Parlimen bersidang sangat kuat, kerajaan terpaksa akur

BANGI, 17 Ramadan 1442H, Khamis – Desakan supaya pengisytiharan darurat dibatalkan dan Parlimen bersidang ketika ini dilihat sangat kuat.

Sekiranya perkara itu berlaku, Tan Sri Muhyiddin Yassin mungkin berdepan undian yang membuktikan bahawa beliau hilang kepercayaan anggota Dewan Rakyat, sekali gus memerlukan Perdana Menteri meletakkan jawatan.

Pakar Perlembagaan yang juga Felo Penyelidik (Undang-undang dan Perlembagaan), Pusat Polisi Perdana, Universiti Teknologi Malaysia (UTM), Dr Muhammad Fathi Yusof berkata, jika tiada tokoh lain yang ada majoriti, Parlimen perlu dibubarkan.

“Dalam masa 60 hari perlu diadakan Pilihan Raya Umum ke-15. Desakan agar Parlimen bersidang sangat kuat. Kerajaan akhirnya terpaksa akur.

“Semua kena bersedia ke arah itu,” katanya dalam catatan di Facebook, hari ini.

Dalam kenyataan sama, Dr Fathi turut mengulas mengenai peningkatan kes COVID-19 di India yang dianggap luar biasa mendadak.

“Jumlah kematian pada hari semalam 28 April 2021 adalah 3,647. Jumlah kes baru pula pada hari itu pula 379,459. Jumlah kematian dan jangkitan semakin naik dari hari ke hari.

“Dalam laporan disebut bahawa fenomena ini berlaku akibat kerajaan melonggarkan SOP. Pada 5 April, Menteri Kesihatan India berkata India dalam proses ‘end-game’ kepada pandemik.

“Dengan kelonggaran itu, dua bentuk aktiviti besar menjadi rancak. Pertamanya aktiviti politik – kempen pilihan raya. Keduanya aktiviti agama – antaranya Pesta Kumb dan perhimpunan besar di Sungai Gangga,” katanya.

Dibandingkan dengan langkah membendung COVID-19 di Malaysia, beliau berkata, kerajaan masih bertegas.

“Aktiviti keagamaan terkawal mengikut SOP. Aktiviti politik juga terkawal termasuklah pilihan raya yang dihalang melalui Proklamasi Darurat. Namun risiko tetap ada,” katanya.


MCA kritik PDRM, dakwa larangan kedai arak beroperasi melampau

BANGI, 25 Syawal 1442H, Ahad – Biarpun MCA sebahagian kompenen dalam kerajaan Perikatan Nasional (PN) , parti berasaskan kaum itu dilihat tidak sehaluan terhadap keputusan penutupan pengoperasian perniagaan minuman beralkohol sepanjang Perintah Kawalan Pergerakan (PKP) ketat.

Setiausaha Agung MCA, Datuk Seri Chong Sin Woon dilaporkan mengkritik tindakan Polis Diraja Malaysia (PDRM) meletakkan perniagaan minuman keras di bawah bukan ‘essential services’ dan tidak membenarkan kedai menjual arak beroperasi.

Memetik laman web MCALantian.org, Sin Woon mendakwa, arahan penutupan ruang jualan arak di premis perniagaan sebagai tindakan penguatkuasaan yang melampau.

Dakwanya, semua dasar kerajaan dan prosedur penguatkuasaan mesti profesional dan rasional, mengikut peruntukan undang-undang yang betul tanpa membabitkan emosi serta pandangan awam.

“Kami memohon kerajaan memperbetulkan kesilapan ini, jangan benarkan negara mengenakan sekatan yang merampas kebebasan hidup rakyat.

“Hakikatnya, minuman beralkohol sama seperti minuman bergas, tergolong dalam produk makanan dan minuman keperluan, dalam SOP MKN pun tidak terdapat arahan larangan menjual arak, tindakan PDRM jelas melampaui SOP dan tidak profesional,” katanya.

Sebelum ini, Ibu Pejabat Polis Daerah Brickfields, Kuala Lumpur memaklumkan, pihaknya mengikut prosedur operasi standard (SOP) yang ditetapkan Majlis Keselamatan Negara (MKN) berhubung arahan penutupan segera semua premis yang menjual minuman beralkohol.


Jangan sesekali jalin hubungan dengan Israel

BANGI, 9 Zulkaedah 1442H, Ahad – Tindakan negara haram Israel mahu menjalin hubungan dengan negara majoriti muslim di Asia Tenggara – Malaysia, Indonesia dan Brunei membimbangkan ramai pihak.

Perkara itu turut diluahkan Pengerusi Yayasan Ikhlas, Prof Zainur Rashid Zainuddin yang menyeru supaya ketiga-tiga negara menolak hubungan normalisasi dengan pengganas Israel.

“Adakah anda ingin berjabat tangan dengan penjajah, penjenayah dan pembunuh saudara seagamamu sendiri?” soalnya dalam satu kenyataan hari ini.

Terdahulu, agensi berita Reuters melaporkan, Israel berusaha menjalin hubungan dengan negara-negara majoriti muslim di Asia Tenggara iaitu Malaysia, Indonesia dan Brunei.

Sebelum ini, ketiga-tiga negara Islam Asia Tenggara itu mengutuk keras serangan udara Israel ke atas Gaza bulan lalu sehingga menyebabkan lebih 250 penduduk Palestin maut.

Indonesia, Malaysia dan Brunei sebelum ini telah mendesak Pertubuhan Bangsa-Bangsa Bersatu (PBB) untuk masuk campur dan menghentikan ‘kekejaman yang dilakukan terhadap rakyat Palestin’.

Ketiga-tiga negara itu tidak mempunyai hubungan formal dengan Israel dan telah
berulang kali meminta penghentian penjajahan Israel di wilayah Palestin serta bergerak ke arah penyelesaian dua negara berdasarkan perbatasan sebelum perang Timur Tengah 1967.


PEMBELA giat bina kekuatan ummah berpaksi NGO, persatuan Islam

BANGI, 13 Syaaban 1442H, Sabtu – Pertubuhan-Pertubuhan Pembela Islam (PEMBELA) kini sedang membina kekuatan ummah berpaksikan rangkaian pertubuhan bukan kerajaan (NGO) dan persatuan Islam di seluruh negara.

Inisiatif tersebut akan menyaksikan usaha penyatuan umat Islam daripada pelbagai persatuan, kelompok dan segmen masyarakat serta kepakaran.

Pengerusinya, Haji Aminuddin Yahaya berkata, akhirnya nanti, diharapkan ia akan berpadu dalam menghadapi pelbagai isu khususnya melibatkan akidah dengan lebih kuat dan berkesan.

“Petang ini saya dan rakan-rakan Sekretariat PEMBELA Pusat berdiskusi dengan Al-Fadhil Ustaz Ahmad Shadan, Al-Fadhil Ustaz Mohd Nazrin dan Al-Fadhil Ustaz Arif mengenai isu-isu umat di Malaysia terutamanya isu kalimah Allah 2.0 yang sedang hangat berlangsung.

“Alhamdulillah, perbincangan yang sangat produktif dan saya beserta rakan-rakan teruja menantikan bentuk kerjasama ini dapat dijayakan demi kepentingan umat.

“InsyaAllah, kita sedang membina paksi kekuatan ummah yang kadang kala dilupakan, iaitu rangkaian NGO-NGO dan persatuan-persatuan Islam di Malaysia. Doakan!,” katanya dalam kenyataan hari ini.


PEMBELA syor sistem Syariah diperkasa elak kes hina Islam berulang

Oleh Siti Hafidah Abd Ghaffar

BANGI, 18 Zulhijjah 1443H, Isnin — Mencegah lebih baik daripada merawat!

Pertubuhan-Pertubuhan Pembela Islam (PEMBELA) mengesyorkan sistem Syariah dipertingkat dan dikuatkuasakan.

Langkah itu wajar bagi memastikan kes penghinaan ke atas agama Islam tidak lagi berlaku pada masa hadapan.

Pengerusi PEMBELA, Haji Aminuddin Yahaya berkata, sekiranya sistem Syariah itu tidak diangkat maka sukar untuk diperjelaskan mengenai tindakan seseorang.

“Sebelum sesuatu pelesenan diberi, sesiapa sahaja perlu jelas tatacara dan etika yang harus mereka patuhi.

“Bagi saya ini sangat penting. Kita tak boleh tentukan sekiranya perundangan, sistem Syariah itu sendiri tidak diangkat. Jadi kita nak beritahu sebab apa? Sebab itu kita memperjuangkan sistem ini harus diangkat dan diperkasakan. Baik 355 (RUU355) atau pun perundangan itu sendiri.

“Kena sedarkan kepada rakyat dan semua pengusaha bagaimana perlunya ‘observe’ terhadap kehendak Islam,” katanya dalam sidang media PEMBELA di Pejabat Pertubuhan Muafakat Sejahtera Masyarakat Malaysia (MUAFAKAT), hari ini.

Beliau berkata demikian ketika diminta mengulas mengenai rancangan berunsur realiti yang ada mempamerkan unsur perlekehkan Islam.

Dalam pada itu, Pengerusi PEMBELA itu berkata, pembabitan badan bukan kerajaan (NGO) terhadap isu ini sangat kritikal.

Justeru, beliau meminta kerajaan tidak melihat peranan NGO sebagai pesaing tetapi penyokong.

“Ini antara cadangan kita kepada pihak kerajaan supaya menjadikan NGO ini sebagai satu rakan kongsi bukan sebagai ‘competitor’ atau tidak dilayan sebagainya.

“Kita bukan minta bayaran cuma nak membantu kerajaan memperkasakan syariat dan perundangan dalam negara ini,” katanya.


Perkembang ilmu penyelidikan mampu hasilkan ramuan baharu sistem pendidikan

BANGI, 15 Syawal 1442H, Khamis – Pengembangan ilmu penyelidikan berkaitan pendidikan – khususnya selepas berlaku COVID-19 – amat diperlukan bagi membangunkan sistem pendidikan negara yang lebih kukuh dan berdaya saing dalam dunia berasaskan digital.

Melalui pemfokusan ini, ia mampu menghasilkan ramuan baharu dalam sistem pendidikan negara, kata Felo Penyelidik Kanan Institut Kajian Etnik Universiti Kebangsaan Malaysia (UKM), Prof Madya Dr Mohd Sobhi Ishak serta Ketua Pegawai Operasi Lembaga Pengurusan Sekolah Zakat Kedah, Dr Mohd Faisal Mustaffa.

Atas dasar itu, kedua-duanya menyarankan graduan pendidikan di Institut Pendidikan Guru Malaysia (IPGM) dan universiti awam (UA) bersinergi mengukuhkan sistem pendidikan yang ada dalam negara.

Katanya, gandingan pensyarah IPGM dan guru di sekolah yang terbabit secara langsung dalam bidang pendidikan rendah dan menengah bersama dengan pensyarah dan penyelidik pada peringkat universiti, perlu distrategikan semula bagi mengelak berlaku persaingan sehingga menyebabkan kerugian kepada sistem pendidikan negara.

“Ia seterusnya merugikan pembangunan modal insan ke arah menjadikan Malaysia sebagai sebuah negara maju.

“Kesimpulannya, pembuat dasar perlu duduk semeja dan lebih proaktif merungkai permasalahan yang ada serta mencipta solusi baharu yang lebih dinamik dan sesuai dengan keperluan semasa.

“Jika tidak, kita seolah-olah menjadikan generasi muda sebagai mangsa jerangkap samar yang tidak berkesudahan sampai bila-bila,” kata mereka menerusi artikel disiarkan Berita Harian, hari ini.

Dalam pada itu, mereka menegaskan, luahan graduan bidang pendidikan universiti awam – yang terpaksa menjadi pengawal keselamatan, buruh kasar dan bekerja sendiri – disebabkan tidak mempunyai peluang seperti graduan lain untuk menceburi sektor kerajaan dan swasta, perlu diambil berat dan tindakan segera pihak berwajib.

Menurut data dikemukakan, dalam tempoh 10 tahun terakhir, seramai 4,390 graduan Ijazah Sarjana Muda Pendidikan (ISMP) di UA tidak mendapat peluang temu duga bagi tujuan penempatan sebagai guru di sekolah Kementerian Pelajaran (KPM).

Lebih menyedihkan, mereka juga tidak dilayan majikan untuk mendapat pekerjaan dalam bidang selain pendidikan.

“Sampai bila masalah ini akan berterusan?

“Jika tidak diatasi, UA akan berterusan menawarkan bidang pengajian yang dianggap memberikan harapan palsu kepada generasi muda dari tahun ke tahun,” kata mereka.


Polis tahan lelaki hina institusi diraja di Facebook

KUALA LUMPUR, 15 Ramadan 1444H, Khamis – Seorang lelaki ditahan di sekitar Pendang, Kedah, semalam kerana dipercayai membuat hantaran berbaur penghinaan terhadap institusi diraja melalui media sosial.

Setiausaha Polis Diraja Malaysia (PDRM), Datuk Noorsiah Saaduddin dalam kenyataan berkata lelaki berusia 49 tahun itu disyaki memuat naik beberapa hantaran menerusi akaun Facebook Tuk Chik pada Isnin dan Selasa lepas.

Beliau berkata, suspek direman empat hari sehingga Ahad ini (9 April) dan kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi Dan Multimedia 1998.

Noorsiah turut menasihati orang ramai supaya menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam serta menggugat keharmonian negara terutama yang melibatkan isu 3R, iaitu race (bangsa), religion (agama) dan royalty (raja).

“Tindakan tegas tanpa kompromi akan diambil terhadap mana-mana individu yang sengaja mengancam ketenteraman dan keselamatan awam,” katanya. – Bernama


Pantau serius aliran bercanggah seperti Syiah, liberalisme

KUALA LUMPUR, 26 Muharram 1442H, Isnin – Kerajaan memandang serius mengenai penularan ideologi dan aliran pemikiran yang bercanggah dengan ajaran Islam seperti Syiah, liberalisme dan pluralisme agama.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, beberapa langkah dilaksanakan kerajaan bagi membendung perkara itu daripada tersebar luas dalam kalangan masyarakat.

Antaranya, mengeluarkan hukum, mewartakan fatwa dan perundangan, memberi penjelasan serta penerangan kepada masyarakat, selain menyediakan kurikulum pendidikan peringkat rendah atau Kelas al-Quran dan Fardhu Ain (KAFA).

“Perkembangan fahaman-fahaman itu di negara ini masih terkawal dan belum berada di tahap yang membimbangkan.

“Kerajaan melalui Jabatan Kemajuan Islam Malaysia (JAKIM) dengan kerjasama pihak berkuasa agama negeri dan agensi keselamatan sentiasa memantau kewujudan aktiviti kumpulan ini bagi mengekang penularan fahaman-fahaman itu dalam kalangan masyarakat di negara ini,” katanya pada sesi soal jawab persidangan Dewan Negara hari ini.

Beliau menjawab soalan Senator Sabani Mat yang mahu tahu langkah diambil kerajaan bagi mengekang penularan fahaman berkenaan serta statistik terkini golongan yang terlibat dengan fahaman itu. – Bernama


Banjir di Perak bertambah buruk

IPOH, 6 Rabiulakhir 1442H, Ahad – Banjir kilat susulan hujan lebat di Perak bertambah buruk dengan jumlah penduduk yang dipindahkan ke enam pusat pemindahan sementara (PPS) meningkat sekali ganda daripada 319 orang pada 9 malam tadi kepada 736 setakat pukul 6 pagi tadi.

Jurucakap Sekretariat Jawatankuasa Pengurusan Bencana Negeri Perak berkata, daerah paling teruk terjejas adalah Larut, Matang dan Selama (LMS) dengan jumlah keseluruhan penduduk dipindahkan ke empat PPS seramai 569 orang.

Katanya terbaharu, sebuah lagi PPS dibuka di LMS iaitu di Masjid Toh Paduka, Ijok kira-kira pukul 7 malam tadi yang menempatkan 364 orang dari Kampung Bendang Luas, Kampung Teras, Kampung Masjid dan Kampung Baru Gelugor.

“Selain itu, PPS lain di LMS adalah dewan orang ramai Kampung Seri Ara yang menempatkan 55 orang selepas kampung itu dilanda banjir kilat; 47 lagi berada di Sekolah Rendah Agama Rakyat Ngah Ibrahim, Matang dan di Dewan Semai Bakti Felda Ijok terdapat 103 orang,” katanya dalam satu kenyataan di sini, hari ini.

Sementara itu, bagi daerah Kerian terdapat 152 orang berlindung di Sekolah Kebangsaan Parit Haji Aman, Bagan Serai yang dibuka sejak Jumaat lepas selepas tujuh kampung dilanda banjir kilat antaranya Kampung Tebuk Panchur, Kampung Alor Setanggok, Kampung Tanjung Bugis dan Kampung Parit Abu Hassan Ban.

Katanya, di Hilir Perak pula seramai 15 orang ditempatkan di Dewan Majlis Perbandaran Teluk Intan selepas kediaman mereka di Kampung Belakang Kilang Kacang dan Lorong Bendera 1, Kampung Sungai Tukang Sidin dinaiki air susulan banjir kilat.

Operasi memindahkan penduduk dan penugasan di PPS melibatkan kerjasama pelbagai jabatan dan agensi termasuk Angkatan Pertahanan Awam Malaysia, bomba, polis, dan Rela. – Bernama


Malaysia diramal tidak alami jerebu rentas sempadan teruk

KUALA LUMPUR, 22 Syawal 1442H, Khamis – Malaysia tahun ini diramal tidak akan dilanda jerebu merentas sempadan yang teruk berbanding tahun sebelumnya susulan keadaan semasa cuaca, termasuk cuaca di negara jiran yang masih lembap.

Ketua Pengarah Jabatan Meteorologi Malaysia (MetMalaysia) Jailan Simon berkata, keadaan berkenaan disumbangkan oleh fenomena La Nina yang berlaku, sekali gus menghalang kepada aktiviti pembakaran terbuka.

“Apa yang berlaku di negara jiran nampaknya masih belum ‘kering’. Jadi kita tidak jangka keadaan jerebu yang sangat serius. Bagaimanapun kita belum tahu lagi dalam masa tiga bulan akan datang kerana keadaan kering itu masih boleh berlaku di negara jiran,” katanya di sini hari ini.

Beliau berkata demikian pada program sembang santai: Situasi cuaca semasa – Kesan kepada masyarakat dan alam sekitar, bersempena Hari Alam Sekitar Sedunia 2021 yang diadakan secara maya.

Sesi berkenaan turut disertai Ketua Penolong Pengarah Kanan Bahagian Udara Jabatan Alam Sekitar (JAS) Wan Aminordin Wan Kamaruddin, dan Prof Madya Dr Haliza Abdul Rahman dari Jabatan Kesihatan Persekitaran dan Pekerjaan, Fakulti Perubatan dan Sains Kesihatan Universiti Putra Malaysia (UPM).

Hari Alam Sekitar Sedunia disambut pada 5 Jun setiap tahun manakala sambutan Hari Alam Sekitar Negara (HASN), pada Oktober.

Jailan berkata, negara telah mengalami peralihan monsun Timur Laut kepada Barat Daya sejak 19 Mei lepas dan keadaan itu menurutnya masih belum stabil dan menyebabkan keadaan hujan yang tidak menentu.

“Bagaimanapun tahun ini agak sedikit luar biasa kerana tahun ini adalah tahun La Nina kita agak lembap, berbanding tahun sebelum ini, dan kesan La Nina tahun ini tidaklah kuat atau ketara, dan kita akan dapat lebih banyak hujan berbanding musim monsun Barat Daya sebelum ini.

“Apabila dah stabil Insya-Allah keadaan ribut petir di pantai barat ini akan berkurangan dan kemungkinan ia akan berlaku lebih di kawasan pedalaman serta kawasan pantai timur. Ini adalah ‘patern’ yang biasa, cuma di peringkat awal ini nampak pelik sedikit kerana angin itu belum stabil,” katanya.

Sementara itu, Haliza berkata, pelaksanaan Perintah Kawalan Pergerakan (PKP) yang dilaksanakan kerajaan bagi mengekang penularan pandemik COVID-19 menyaksikan keadaan alam sekitar di negara ini semakin bertambah baik. -Bernama


Jabatan Pendidikan Melaka pantau isu keciciran murid sekolah

MELAKA, 6 Jamadilawal 1443H, Sabtu – Jabatan Pendidikan Negeri (JPN) Melaka sedang memantau isu keciciran murid sekolah di negeri itu dalam tempoh penularan pandemik COVID-19 walaupun kadar keciciran di seluruh negara dalam tempoh dua tahun hingga Julai lepas dilaporkan lebih rendah berbanding 2018.

Pengerusi Jawatankuasa Pendidikan dan Teknologi negeri Datuk Rais Yasin berkata langkah itu bagi memastikan murid terlibat dapat dibantu dalam pelbagai aspek termasuk bantuan persekolahan agar mereka dapat memulakan sesi persekolahan baharu tahun hadapan.

“Dalam tempoh penularan COVID-19, ramai ibu bapa terjejas, hilang pekerjaan dan secara tidak langsung memberi kesan kepada ekonomi keluarga namun kesusahan dihadapi bukan alasan untuk memberhentikan anak mereka daripada bersekolah.

“Justeru, saya sedang memantau perkembangan isu ini dan jika berlaku, saya berharap aduan segera dapat dilakukan pihak tertentu terus kepada saya, Pejabat Pendidikan Daerah (PPD), JPN atau pihak sekolah,” katanya kepada pemberita selepas merasmikan Dataran As Solihin dan Majlis Maulid Akbar di Paya Rumput di sini malam tadi.

Isnin lepas, Timbalan Menteri Pendidikan Datuk Dr Mah Hang Soon dilaporkan berkata kadar keciciran murid sekolah ketika pandemik COVID-19 bagi tempoh dua tahun hingga Julai lepas lebih rendah, berbanding keciciran pada 2018.

Mah berkata berdasarkan data Kementerian Pendidikan (KPM) sebanyak 34,074 murid berhenti sekolah pada 2018, berbanding 21,316 murid bagi tempoh Mac 2020 hingga Julai tahun ini.

Mengulas lanjut, Rais berkata kerajaan negeri menyediakan pelbagai bantuan dan peruntukan untuk membantu murid dan ibu bapa yang terkesan akibat penularan COVID-19 bagi meringankan beban dihadapi mereka.

Dalam perkembangan sama, beliau berkata Bajet 2022 negeri Melaka yang akan dibentangkan pada Persidangan Pertama (Khas) Dewan Undangan Negeri (DUN) Melaka Ke-15 hujung bulan ini diharap memberi fokus pada pembangunan modal insan murid agar tidak berlaku isu keciciran disebabkan faktor lain antaranya murid kurang minat belajar.

“Aspek pembangunan murid adalah amat penting selain daripada pembangunan struktur sekolah atau sebagainya dan saya berharap aspek ini akan diberi keutamaan,” katanya.

Terdahulu, Ahli Dewan Undangan Negeri (ADUN) Paya Rumput itu berkata kira-kira RM2.5 juta diperlukan bagi menaik taraf Masjid As Solihin di Paya Rumput di sini.

Katanya sehingga kini, pihak pengurusan masjid berkenaan telah berjaya mengutip dana berjumlah RM700,000 daripada pelbagai pihak bagi melaksanakan projek tersebut dan orang ramai yang ingin menyalurkan sumbangan berkenaan boleh berhubung dengan pengurusan masjid. – Bernama


PRK Parlimen Kuala Terengganu perlu peruntukan tambahan RM465,000

PUTRAJAYA, 29 Zulhijjah 1444H, Selasa – Pelaksanaan Pilihan Raya Kecil (PRK) bagi kerusi Parlimen Kuala Terengganu yang diadakan serentak dengan Pilihan Raya Negeri (PRN) di enam negeri, memerlukan peruntukan tambahan sebanyak RM465,000, kata Pengerusi Suruhanjaya Pilihan Raya (SPR), Tan Sri Abdul Ghani Salleh.

“Ini memandangkan sebahagian besar daripada anggaran kos pelaksanaannya telah diambil kira dalam pelaksanaan Pilihan Raya Umum (PRU) Dewan Undangan Negeri (DUN) ke-15 bagi Terengganu,” katanya dalam sidang media selepas mempengerusikan mesyuarat khas bagi membincangkan urusan PRK berkenaan di sini hari ini.

PRK Parlimen Kuala Terengganu akan diadakan serentak dengan PRN di Kedah, Kelantan, Terengganu, Pulau Pinang, Selangor dan Negeri Sembilan iaitu dengan hari pengundian ditetapkan pada 12 Ogos, penamaan calon pada 29 Julai dan pengundian awal pada 8 Ogos.

PRK bagi kerusi Parlimen Kuala Terengganu adalah yang pertama diadakan selepas Pilihan Raya Umum ke-15 pada November tahun lepas.

Abdul Ghani berkata, seorang Pegawai Pengurus Pilihan Raya serta 19 Penolong Pegawai Pengurus dilantik bagi melancarkan proses pengendalian PRK berkenaan.

Abdul Ghani berkata, seramai 1,995 petugas dilantik untuk mengendalikan proses PRK bagi kerusi Parlimen Kuala Terengganu.

“Keseluruhan jumlah pusat mengundi adalah sebanyak 44 buah dengan 222 tempat mengundi atau saluran,” katanya dan menambah ia melibatkan 41 pusat mengundi biasa yang mengandungi 217 tempat mengundi atau saluran dan tiga pusat mengundi awal yang mengandungi lima tempat mengundi atau saluran awal.

Abdul Ghani berkata, Daftar Pemilih Pilihan Raya (DPPR) yang digunakan bagi PRK berkenaan adalah sebanyak 123,575 orang.

Daripada jumlah itu, 122,160 orang merupakan pengundi biasa, 35 anggota tentera dan pasangan, 1,362 anggota polis dan 18 pengundi tidak hadir luar negara, katanya.

Abdul Ghani berkata pusat penamaan calon (PPC) yang digunakan bagi PRK itu ialah Dewan Banquet, Menara Majlis Bandaraya Kuala Terengganu, berkongsi premis dengan DUN Ladang yang melaksanakan PRN Terengganu.

PPC bagi DUN Wakaf Mempelam, DUN Bandar dan DUN Batu Buruk kekal seperti lokasi yang telah ditetapkan sebelum ini.

Abdul Ghani berkata, bagi pusat penjumlahan rasmi undi (PPRU) bagi PRK kerusi Parlimen Kuala Terengganu dan keempat-empat DUN di bawahnya akan menggunakan Dewan Banquet, Menara Majlis Bandaraya Kuala Terengganu.

Pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan melalui portal semakan di pautan https://mysprsemak.spr.gov.my atau hubungi Hotline SPR menerusi talian 03-8892 7018/ 7218/ 7124 atau melalui aplikasi MySPR Semak.

Semakan maklumat pengundian telah mula dibuka semalam memandangkan semua pengundi yang layak untuk mengundi pada PRN bagi semua DUN dalam Kuala Terengganu juga akan mengundi bagi PRK kerusi Parlimen Kuala Terengganu. – Bernama


Britain, Tel Aviv tandatangani perjanjian perdagangan, pertahanan selama 10 tahun

UNITED KINGDOM, 25 Rabiulakhir 1443H, Selasa – Britain menandatangani perjanjian perdagangan dan pertahanan selama 10 tahun dengan negara haram Israel pada hari Isnin, di mana mereka akan bekerjasama dalam keselamatan siber serta komited untuk menghalang Iran daripada mendapatkan senjata nuklear.

Setiausaha Luar United Kingdom (UK), Liz Truss dan rakan sejawatannya dari Israel, Yair Lapid mengumumkan memorandum persefahaman pada hari Isnin dalam artikel bersama untuk akhbar Telegraph.

Kedua-dua menteri berkata, pakatan itu akan memacu kejayaan teknologi dan negara haram Israel secara rasmi akan menjadi rakan siber tahap satu untuk UK dengan perjanjian ini.

UK dan Israel akan memulakan perbincangan mengenai perjanjian perdagangan penuh pada awal 2022, kata Truss dan Lapid. Perdagangan antara mereka pada masa ini bernilai AS$5 bilion.

Pakatan itu juga menggandakan komitmen Britain untuk mengurangkan antisemitisme dengan mengutuk bantahan terhadap Duta Israel, Tzipi Hotovely di luar London School of Economics dan menyokong keputusan UK untuk melabelkan Hamas sebagai kumpulan pengganas.

“Tiada tempat untuk antisemitisme di seluruh dunia. Itulah sebabnya UK telah bergerak tegas untuk menyokong Israel dalam perjuangan ini dengan melarang Hamas secara keseluruhannya,” katanya.

Mereka menyerlahkan sokongan UK untuk perjanjian normalisasi baru-baru ini antara beberapa negara Arab dan Israel.

“UK adalah antara negara pertama yang secara terbuka meraikan langkah bersejarah ini ke arah normalisasi di Timur Tengah yang diketuai oleh Israel, Emiriah Arab Bersatu, Bahrain serta Maghribi dan ditengahkan oleh Amerika Syarikat.

“Setahun kemudian, UK terus memainkan peranannya dalam menyokong Israel kerana ia bekerja lebih rapat dengan rakan kongsi di rantau ini,” katanya.

Lapid tiba di London pada Ahad untuk lawatan dua hari ke UK dan Perancis, sehari sebelum rundingan nuklear dengan Iran akan disambung semula.

Saluran 13 Israel melaporkan bahawa lawatan Lapid bertujuan untuk memastikan sekatan perbankan tidak ditarik balik semasa perbincangan dengan Iran. – Agensi


Nama calon PH masih disenarai dalam kertas undi DUN Tioman

ROMPIN, 4 Jamadilawal 1444H, Selasa – Nama calon Pakatan Harapan (PH) Mohd Fadzli Mohd Ramly bagi kerusi Dewan Undangan Negeri (DUN) Tioman pada Pilihan Raya Umum ke-15 (PRU15) masih tertera di kertas undi walaupun dilaporkan calon itu memberi laluan calon Barisan Nasional (BN).

Pengarah Suruhanjaya Pilihan Raya (SPR) Pahang, Datuk Zamree Hamli berkata, status pencalonan tidak boleh diubah selepas tempoh penamaan calon ditutup walau apa pun pengumuman dibuat oleh pihak parti  bertanding.

Zamree berkata, Mohd Fadzli daripada Amanah, iaitu komponen dalam PH, juga boleh terus berkempen dan pengundi juga masih boleh memberi undi kepada calon tersebut.

“SPR cuma menyediakan gelanggang untuk calon bertanding. Keputusan mereka untuk beri laluan itu atas dasar politik mereka sendiri,” katanya ketika dihubungi hari ini berhubung kenyataan Amanah yang bersetuju memberikan laluan kepada calon BN dalam saingan DUN Tioman, mengambil kira perkembangan BN dan PH membentuk kerajaan negeri Pahang.

PRU15 DUN Tioman akan berlangsung 7 Disember ini, selepas ditangguhkan berikutan kematian calon Perikatan Nasional (PN) Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Proses penamaan calon bagi DUN Tioman berlangsung pada 24 November lepas manakala 3 Disember ini ditetapkan hari pengundian awal.

Dalam pilihan raya itu, Mohd Fadzli sepatutnya berhadapan dalam saingan lima penjuru melibatkan calon BN Datuk Seri Mohd Johari Hussain, Nor Idayu Hashim (PN), Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara.

Sebelum ini, Mohd Fadzli dilaporkan bersedia memberi laluan kepada calon BN jika diarahkan pucuk pimpinan parti susulan kerjasama antara dua parti tersebut di Pahang selepas PRU15.- Bernama


Keputusan rayuan Abdul Azeez ditetapkan 23 Februari

KUALA LUMPUR, 15 Rejab 1443H, Khamis – Keputusan rayuan bekas Pengerusi Tabung Haji Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, ditetapkan pada 23 Februari ini.

Timbalan Pendakwa Raya (TPR) Nik Haslinie Hashim memaklumkan Hakim Mahkamah Sesyen Azura Alwi bahawa pihak-pihak terlibat telah menerima surat makluman daripada Mahkamah Rayuan minggu lepas, berhubung tarikh keputusan rayuan itu.

Peguam Amer Hamzah Arshad yang mewakili Abdul Azeez, 55, mengesahkan perkara tersebut.

Azura menetapkan 18 Mac ini untuk sebutan semula kes bagi pihak-pihak memaklumkan status keputusan rayuan. Hari ini ditetapkan untuk sebutan kes.

Perbicaraan kes Abdul Azeez yang bermula 19 Ogos 2020 di Mahkamah Sesyen dengan tujuh saksi pendakwaan telah dipanggil memberi keterangan ditangguhkan sementara menunggu keputusan rayuan itu.

Abdul Azeez merayu terhadap keputusan Mahkamah Tinggi di sini pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram yang dihadapinya.

Hakim Datuk Muhammad Jamil Hussin ketika menolak permohonan itu berkata, mahkamah mendapati kesemua pertuduhan itu tidak cacat dan berlandaskan peruntukan undang-undang.

Mahkamah Tinggi juga membenarkan permohonan Abdul Azeez yang juga Ahli Parlimen Baling, untuk menangguhkan perbicaraan kesnya sementara menunggu keputusan rayuan di Mahkamah Rayuan.

Abdul Azeez menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan perbuatan itu di CIMB Bank, Jalan Tun Perak pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018.

Manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018. – Bernama


MUIS sedang lengkapkan siasatan kes lelaki mengaku nabi

SINGAPURA, 1 Zulhijjah 1442H, Ahad – Majlis Ugama Islam Singapura (MUIS) sedang melengkapkan siasatan kes seorang lelaki yang dikatakan mengaku nabi dan mengamalkan nikah batin.

Menurut kenyataan MUIS hari ini, pasukan penyiasat serta Jawatankuasa Fatwa telah menemu bual individu-individu utama yang terbabit dengan kes tersebut.

Ia memaklumkan, hasil siasatan akan dikongsikan dengan orang ramai dalam masa terdekat.

Dalam pada itu, MUIS menyangkal dakwaan bahawa ia gagal bertindak terhadap individu yang dipercayai sudah lebih 15 tahun menyebarkan ajaran sesat berkenaan.

Dakwaan itu dilaporkan terus menular di alam maya dan bahkan diterbitkan dalam rencana yang ditulis seorang penulis asing.

Walhal, Menteri Bertanggungjawab bagi Ehwal Masyarakat Islam, Masagos Zulkifli sudah menjelaskan di Parlimen pada Januari lalu bahawa MUIS pertama kali menerima aduan terhadap lelaki tersebut pada 2015.

“Selepas menjalankan siasatan, MUIS pada 2018 mengarahkan lelaki terbabit supaya segera berhenti menawarkan ‘khidmat penyembuhan’. Dia turut diarah berhenti menyebarkan sebarang ajaran yang tidak berlandaskan sumber-sumber agama yang berwibawa.

“Namun pada November tahun lalu, muncul maklumat baru,” katanya.

Akhbar The Straits Times dilaporkan menerbitkan sebuah laporan bertarikh 9 November yang mengemukakan pelbagai dakwaan terhadap lelaki sama yang disiasat MUIS itu.

“Sejurus selepas muncul maklumat baru mengenai kes ini, MUIS dengan segera membuka semula siasatan dan mengeluarkan kenyataan media pada 10 November 2020 untuk menggesa orang ramai supaya tampil dengan bukti.

“Jadi, dakwaan bahawa MUIS sudah bertemu dengan lelaki terbabit lebih setahun yang lalu tetapi gagal mengambil tindakan tidak berasas sama sekali,” katanya.

MediaCorp berkata, dakwaan sebegitu seolah-olah mempertikaikan kewibawaan MUIS sehingga ia terpaksa berkali-kali tampil untuk membidas semua dakwaan tersebut. – Agensi


‘Jangan musnahkan rumah sendiri’: MT UMNO

KUALA LUMPUR, 3 Jamadilakhir 1442H, Sabtu – Ahli Majlis Kerja Tertinggi UMNO, Rizam Ismail meminta agar pimpinan partinya tidak mengeruhkan lagi keadaan dengan memusnahkan ‘rumah’ sendiri terutama di dalam keadaan politik yang tidak stabil dan ekonomi tidak menentu ketika ini.

Menegaskan perkara itu, Rizam berkata, ini bukan masanya untuk berpecah-belah dan bertelagah sesama sendiri.

Sebaliknya, setiap pimpinan perlu menunjukkan contoh yang baik kepada akar umbi, kata Ahli Dewan Undangan Negeri (ADUN) Sungai Air Tawar itu.

“Sebagai pemimpin yang matang kita perlu menyeru kepada ahli-ahli parti agar merapatkan saf dan bersatu padu di belakang pemimpin utama kita iaitu Presiden UMNO. Institusi Presiden adalah institusi tertinggi di dalam parti yang perlu dipertahan.

“Jangan kita merobek lagi luka yang sudah terpahat. Ada baiknya jika kita memfokuskan kekuatan kita dengan membantu rakyat yang kini sengsara dengan pelbagai masalah ekonomi akibat COVID-19,” kata Rizam.

Beliau berkata, pemimpin UMNO mempunyai disiplin parti yang perlu diikuti oleh ahlinya manakala pemilihan UMNO akan menjadi medan ahli untuk memilih pemimpinnya.

“Oleh itu, sebagai ahli UMNO yang mendokong perlembagaan parti perlulah jadikan pemilihan UMNO sebagai medan memilih pemimpin dan bukannya dengan mendesak meletakkan jawatan atau berehat jika kepentingan kita tidak dituruti.

Terdahulu, Rizam merujuk kepada kenyataan yang dibuat oleh Ketua Pergerakan Pemuda UMNO Pontian, Mohd Helmi Buang yang meminta untuk presiden sekali lagi berehat dan berundur dari jawatan Presiden UMNO.